Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζουμε με την πρώτη με αριθμό 158/9/26-10-2017 επίκαιρη ερώτηση - σύμφωνα με το άρθρο 129, παράγραφοι 2 και 3 και το άρθρο 132, παράγραφος 1 του Κανονισμού της Βουλής - του Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη προς τον Πρωθυπουργό με θέμα: «Έξαρση της εγκληματικότητας και αύξηση των φαινομένων βίας». Να υπενθυμίσω ότι οι χρόνοι ομιλίας σύμφωνα με τον νέο Κανονισμό, όπως είχαμε πει και την προηγούμενη Παρασκευή, είναι για τον Πρόεδρο της Κοινοβουλευτικής Ομάδας της Νέας Δημοκρατίας δέκα λεπτά στην πρωτομιλία και πέντε λεπτά στη δευτερομιλία και για τον Πρωθυπουργό είκοσι λεπτά στην πρωτομιλία και δέκα λεπτά στη δευτερομιλία. Υπάρχει, προφανώς, η σχετική ελαστικότητα και στους χρόνους, έτσι ώστε να γίνεται ουσιαστική συζήτηση. Τον λόγο έχει ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας για δέκα λεπτά.
Κύριε Τσίπρα, χαίρομαι που επιλέξατε να απαντήσετε σήμερα στην ερώτησή μου, διότι την τελευταία φορά που είχα ζητήσει να μιλήσουμε για τα θέματα ασφάλειας είχατε χαρακτηρίσει το θέμα ανεπίκαιρο. Φαντάζομαι ότι δεν θα μπείτε σήμερα στον πειρασμό να αλλάξετε το αντικείμενο της συζήτησης, εκτός εάν θέλετε να απολογηθείτε για την κυνική δήλωση του οικονομικού σας επιτελείου, ότι συνειδητά τσακίσατε τη μεσαία τάξη στους φόρους, ότι διαλύετε την παραγωγική Ελλάδα, διαλύετε τους εργαζόμενους, τους ελεύθερους επαγγελματίες, τους συνταξιούχους, τη μέση ελληνική οικογένεια. [[Χειροκροτήματα από την πτέρυγα της Νέας Δημοκρατίας]] Ελπίζω να μη μιλήσετε και εσείς για σαρανταποδαρούσες και άλλες τέτοιες σαχλαμάρες, γιατί ο κόσμος υποφέρει και δεν σας ανέχεται άλλο, κύριε Τσίπρα! [[Χειροκροτήματα από την πτέρυγα της Νέας Δημοκρατίας]] Έρχομαι τώρα στα ζητήματα της ασφάλειας. Πριν από λίγες μέρες ο Κυβερνητικός Εκπρόσωπός σας αναρωτήθηκε το εξής: «Μα πώς είναι δυνατόν…» - μας είπε - «…από τη μία να λέτε «μπράβο» στην Ελληνική Αστυνομία και από την άλλη να θέτετε ζήτημα έξαρσης της ανομίας και της εγκληματικότητος;» Να σας το εξηγήσω, λοιπόν, για να το καταλάβετε καλά. Η Ελληνική Αστυνομία αξίζει συγχαρητήρια, ακριβώς γιατί προσπαθεί να ανταποκριθεί, όπως πρέπει, σε μία κατάσταση βίας και παρανομίας, μία άγρια και επικίνδυνη κατάσταση, που είναι αποτέλεσμα παραλείψεων και πράξεων της δικιάς σας πολιτικής, κύριε Τσίπρα. Γιατί η Αστυνομία ξέρει και μπορεί, και έχει ικανότατα στελέχη με άρτια εκπαίδευση και αίσθηση καθήκοντος. Το πρόβλημα δημιουργείται όταν η Κυβέρνησή σας δεν την αφήνει να κάνει τη δουλειά της ή όταν προωθείτε πολιτικές που της δένουν τα χέρια. [[Χειροκροτήματα από την πτέρυγα της Νέας Δημοκρατίας]] Ποιος άνοιξε τις πόρτες των φυλακών, κύριε Τσίπρα; Θα σας το πω εγώ. Η Κυβέρνησή σας τις άνοιξε, για να τρέχει η αστυνομία μετά να συλλαμβάνει αυτούς που εσείς αφήνετε ελεύθερους. Δικός σας είναι και ο νόμος - από τους πρώτους νόμους που ψήφισε ο κ. Παρασκευόπουλος - για την κατάργηση των φυλακών τύπου Γ΄, που αφορούσαν συγκεκριμένες περιπτώσεις κρατουμένων, του οργανωμένου εγκλήματος και της τρομοκρατίας. Κύριε Τσίπρα, φυλακές υψίστης ασφαλείας υπάρχουν σε όλες, επαναλαμβάνω, σε όλες - τις ευρωπαϊκές χώρες. Όμως, εσείς κρίνατε σκόπιμο να τις καταργήσετε στην Ελλάδα, όταν καταλάβατε την εξουσία. Τι συμβαίνει, λοιπόν; Δεν το γνωρίζετε; Σήμερα στις ελληνικές φυλακές συνυπάρχουν και συναγελάζονται μεγαλομαφιόζοι, τρομοκράτες, λοιποί ποινικοί με όλα όσα αυτό συνεπάγεται. Οι νονοί, λοιπόν, και τα μεγάλα κεφάλια του εγκλήματος λειτουργούν ανενόχλητοι, κάνοντας τις φυλακές κέντρα διοίκησης εγκληματικών ομάδων, κάτι που, κύριε Τσίπρα, σε φυλακές τύπου Γ΄ δεν θα μπορούσαν να κάνουν. Η δολοφονία Ζαφειρόπουλου είχε οργανωθεί μέσα στη φυλακή. Το οργανωμένο έγκλημα έχει το επίκεντρό του σήμερα στον Κορυδαλλό. Δεν το γνωρίζετε, κύριε Τσίπρα; Θα πρέπει, λοιπόν…
…(δεν ακούστηκε).
Ησυχία! Σταματήστε, παρακαλώ.
Δεν ντρέπεστε λίγο; Σιωπήστε, κυρία μου, και ακούστε καμμιά φορά. Θα πρέπει, λοιπόν, να μας εξηγήσετε - και εσείς, κύριε Τσίπρα, και όλοι εσείς - γιατί φέρατε αυτόν τον νόμο. Μήπως για να κάνετε το χατίρι κάποιων κρατούμενων που ζήτησαν από τον κ. Λάμπρου, τον σύντροφό σας, να το κάνει, επειδή συνομιλούσε μαζί σας; [[Χειροκροτήματα από την πτέρυγα της Νέας Δημοκρατίας]] Σας «κρατάνε» μήπως, κύριε Τσίπρα; Σας «κρατάνε»; Τους χρωστάτε κάτι; Διότι η συνένωση ποινικών και τρομοκρατών στις φυλακές κοστίζει ζωές. Αποτελεί επιτυχία της Ελληνικής Αστυνομίας η σύλληψη του παρ' ολίγον δολοφόνου του κ. Λουκά Παπαδήμου. Αναρωτιέμαι, όμως, ποιος δημιούργησε το πολιτικό κλίμα που όπλισε το χέρι του; [[Διαμαρτυρίες από την πτέρυγα του ΣΥΡΙΖΑ]] Ποιος έκανε ακραία και μισαλλόδοξη αντιπολίτευση, κατασκευάζοντας ενόχους για τα μνημόνια; Ποιος εξίσωσε τη βία και την τρομοκρατία με τα μνημόνια; Το κάνατε εσείς από το 2011 μέχρι το 2015. Τότε που βάλατε φωτιά στη χώρα, για να πάρετε την εξουσία και να έρθετε μετά να ψηφίσετε νέα μνημόνια. [[Χειροκροτήματα από την πτέρυγα της Νέας Δημοκρατίας]] Η σύλληψη, λοιπόν, αποτελεί επιτυχία της Αστυνομίας. Και από τύχη ο κ. Παπαδήμος δεν έχασε τη ζωή του. Η δική σας «επιτυχία» - πάντα εντός εισαγωγικών! - κύριε Τσίπρα, είναι ότι εφόσον καταδικαστεί, δεν θα πάει σε μια φυλακή υψίστης ασφαλείας, όπως θα έπρεπε. Θα πάει σε μια απλή φυλακή, όπου θα μπορεί να δικτυώνεται κανονικά με άλλους εγκληματίες, όπως σήμερα συμβαίνει, δυστυχώς, στις περισσότερες φυλακές της χώρας. Προσέξτε, όμως, κύριε Τσίπρα και κύριοι του ΣΥΡΙΖΑ: Η σύλληψη του συγκεκριμένου τρομοκράτη έγινε με βάση ένα νομοθέτημα, που εσείς προσωπικά στο παρελθόν και αρκετοί από το κόμμα σας πολεμήσατε, καταψηφίσατε και κάποιοι ακόμη σήμερα ζητούν να καταργηθεί. Και αν δεν υπήρχε αυτή η πρόβλεψη στον Ποινικό Κώδικα - συγκεκριμένα το άρθρο 187Α - που επιτρέπει - προσέξτε! - τη χρήση DNA ως αποδεικτικού υλικού, δεν θα είχε γίνει καμμία σύλληψη και η υπόθεση αυτή δεν θα μπορούσε να λυθεί. [[Χειροκροτήματα από την πτέρυγα της Νέας Δημοκρατίας]] Συνεπώς η Αστυνομία έχει επιτυχίες χάρη σε ένα νομοθετικό πλαίσιο, το οποίο εσείς προσπαθήσατε να αλλάξετε. Ευτυχώς, δεν τα καταφέρατε. Καταφέρατε, όμως, να βγάλετε τους ποινικούς από τα κελιά. Και αναφέρομαι στο νόμο Παρασκευόπουλου για την αποσυμφόρηση των φυλακών. Τον ψηφίσατε, παρά τις προειδοποιήσεις του νομικού κόσμου, της Ένωσης Εισαγγελέων ότι οι ρυθμίσεις του ισοδυναμούν με την ακύρωση δικαστικών αποφάσεων. Μάλιστα, ξεκινήσατε να τον εφαρμόζετε μόλις σαράντα πέντε μέρες μετά την ψήφισή του. Τα αποτελέσματα φάνηκαν γρήγορα. Σχεδόν δύο χιλιάδες έγκλειστοι, που είχαν καταδικαστεί για σκληρές κακουργηματικές πράξεις, βγήκαν από τη φυλακή. Πολλοί από αυτούς επέστρεψαν στο έγκλημα. Ορισμένοι, δυστυχώς, υπέπεσαν σε πράξεις σοβαρότερες από αυτές για τις οποίες είχαν καταδικαστεί. Κύριε Τσίπρα, τι έχετε να πείτε στη μητέρα του νεαρού κοσμηματοπώλη στη Θεσσαλονίκη, που δολοφονήθηκε από έμπορο ναρκωτικών που απελευθερώθηκε με το νόμο Παρασκευόπουλου; Τι έχετε να πείτε στη σύζυγο του εστιάτορα στην Ύδρα, που δολοφόνησαν ληστές που απελευθερώθηκαν με το νόμο Παρασκευόπουλου; Τι έχετε να πείτε στα παιδιά εβδομηντάχρονου συνταξιούχου, που δολοφονήθηκε από κακοποιό που απελευθερώθηκε με το νόμο Παρασκευόπουλου; Τι έχετε να πείτε στα θύματα του ληστή που σκορπούσε τον τρόμο σε Κυψέλη, Άγιο Παντελεήμονα, Αμπελοκήπους, ληστεύοντας και βασανίζοντας ηλικιωμένους, ο οποίος απελευθερώθηκε με το νόμο Παρασκευόπουλου; Τι έχετε να πείτε στην ηλικιωμένη κυρία, που πριν από λίγες ημέρες έκαψαν με σίδερο εγκληματίες που είχαν απελευθερωθεί με το νόμο Παρασκευόπουλου; [[Χειροκροτήματα από την πτέρυγα της Νέας Δημοκρατίας]] Κάντε έστω και τώρα, κύριε Τσίπρα, την αυτοκριτική σας. Αλλάξτε τον νόμο Παρασκευόπουλου. Τα κριτήρια αποφυλάκισης πρέπει να αυστηροποιηθούν. Και οφείλετε, αν μη τι άλλο, να ζητήσετε μια συγγνώμη από τα θύματα και από τους οικείους τους. Κυρίες και κύριοι συνάδελφοι, η Ελλάδα είναι μια χώρα όπου, δυστυχώς, η ανομία κερδίζει διαρκώς έδαφος με συνέργεια ή ανοχή της Κυβέρνησης ΣΥΡΙΖΑ και ΑΝΕΛ. Οι Έλληνες φοβούνται μέσα στα σπίτια τους. Ιδιαίτερα ανυπεράσπιστοι νιώθουν οι πιο ηλικιωμένοι. Έχουμε τοπωνύμια τα οποία έχουν γίνει πια συνώνυμα με την εγκληματικότητα. Τα Εξάρχεια έχουν γίνει άβατο. Το Μενίδι εξελίσσεται σε απάνθρωπο περιθώριο, όπου χάνονται παιδικές ψυχές. Δεν είναι, όμως, μόνο το κοινό έγκλημα. Θα επανέλθω σε αυτό στη συνέχεια. Βλέπουμε να επεκτείνεται διαρκώς, αυτό το οποίο κάποιοι αποκαλούν «πολιτική βία». Τα πανεπιστήμια μετατρέπονται συχνά σε αρένα οργανωμένων τραμπούκων και παραβατικών στοιχείων, αυτών που καίνε τρόλεϊ στην Πατησίων και μπαίνουν πάντα ανενόχλητοι στο Πολυτεχνείο για να κρυφτούν. Στο Πάντειο Πανεπιστήμιο καθηγητής είδε το πρόσωπό του να γίνεται αφίσα. Στο Πανεπιστήμιο Μακεδονίας ο πρύτανης έπεσε θύμα προπηλακισμών μέσα στο ίδιο του το γραφείο και είδε, από πάνω, να τον συκοφαντούν και στο διαδίκτυο. Στο Αριστοτέλειο Πανεπιστήμιο Θεσσαλονίκης το πρυτανικό συμβούλιο ετέθη σε ομηρία για τρεις ώρες. Στο πανεπιστήμιο της Αθήνας το προαύλιο έχει μετατραπεί σε εμποροπανήγυρη, χωρίς κανείς να παρεμβαίνει. Υπάρχουν επώνυμες κατηγορίες για εμπόριο ναρκωτικών στον περιβάλλοντα χώρο του Πανεπιστημίου Θεσσαλονίκης. Ξέρετε, κύριε Τσίπρα, ποια ήταν η απάντηση σε όλα αυτά του κ. Γαβρόγλου; Να συγκροτηθεί ένα ρωμαλέο φοιτητικό κίνημα, λες και δουλειά των φοιτητών είναι να τα βάλουν με τους έμπορους ναρκωτικών! [[Χειροκροτήματα από την πτέρυγα της Νέας Δημοκρατίας]] Πριν από λίγες μέρες στο Οικονομικό Πανεπιστήμιο, στην παλαιά ΑΣΟΕΕ, ένας νέος άνθρωπος με αναπηρία δέχτηκε επίθεση, γιατί πήγαινε σε εκδήλωση που δεν είχε την έγκριση των τραμπούκων της σχολής. Δεν σεβάστηκαν ούτε καν την αναπηρία του. Λίγες μέρες μετά κάποιοι εξέδωσαν και φυλλάδια και του είπαν να μην ξαναπατήσει στη σχολή. Χθες πάλι στο ίδιο πανεπιστήμιο η πρυτανεία εξέδωσε ανακοίνωση ότι οι γνωστοί - άγνωστοι κτύπησαν μία διοικητική υπάλληλο. Κάνατε κάτι για όλα αυτά, κύριε Τσίπρα; Πήρατε έστω και μια πρωτοβουλία; Μπήκε κάποιος εισαγγελέας; Κάνατε κάποια δημόσια δήλωση; Καλέσατε την πανεπιστημιακή κοινότητα να παρέμβει; Τι μας λέτε, δηλαδή, για να το καταλάβω; Ότι η Αστυνομία, η οποία μπόρεσε να συλλάβει τον εικοσιεννιάχρονο, να εξιχνιάσει την απαγωγή Λεμπιδάκη, δεν μπορεί να ταυτοποιήσει και να τιμωρήσει όσους κτύπησαν έναν φοιτητή με πρόβλημα αναπηρίας; Ασφαλώς μπορεί. Εσείς δεν τους αφήνετε να το κάνουν! [[Χειροκροτήματα από την πτέρυγα της Νέας Δημοκρατίας]] Μήπως έχετε δυσκολία να «περάσετε» τον Ρουβίκωνα; Αναφέρομαι στη γνωστή ομάδα που για να φύγει ανενόχλητη από τη Βουλή, φρόντισε προσωπικά ο ίδιος ο κ. Βούτσης να μετατρέψει τα περιπολικά της Αστυνομίας σε ταξί. Ο Ρουβίκωνας, όμως, ναι, απειλεί, τραμπουκίζει. Ο αρχηγός του ποστάρει ανενόχλητος στο Facebook. Θυμίζω ότι ο Ρουβίκωνας είναι μια οργάνωση που έχει ως στόχο του την κατάλυση του κράτους. Το λένε καθαρά στο μανιφέστο τους. Θα το διαβάσω για να σας το θυμίσω, κύριε Τσίπρα. «Επιδιώκουμε…» - προσέξτε τι λέει ο Ρουβίκωνας - «…την καταστροφή του κράτους και την αντικατάστασή του ως διαχειριστή των κοινών από μια ομοσπονδία αυτοδιευθυνόμενων κοινοτήτων βάσης.». [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν καταλαβαίνω τι πάει να πει αυτό το πράγμα, αλλά αυτό το οποίο καταλαβαίνω…
Ήσυχα σας παρακαλώ.
Εσείς τα ξέρετε πολύ καλά αυτά. Συγγνώμη. [[Χειροκροτήματα από την πτέρυγα της Νέας Δημοκρατίας]] Σας ζητώ συγγνώμη. Εσείς τα καταλαβαίνετε, αλλά η πλειονότητα της κοινωνίας δεν καταλαβαίνει τίποτα από όλα αυτά. [[Χειροκροτήματα από την πτέρυγα της Νέας Δημοκρατίας]] Αυτό που καταλαβαίνει είναι ότι απέναντί της έχει μία οργάνωση που υπονομεύει την ένοπλη βία, αλλά κάποιοι και εδώ και στα έδρανα από πίσω μου, θεωρούν ότι τα παιδιά κάνουν απλά επαναστατική γυμναστική. Και όλα αυτά, ενώ η Αθήνα είναι μια πόλη ανυπεράσπιστη. Πριν από λίγες εβδομάδες είχαμε σπασμένα καταστήματα στην Ερμού. Τρεις Ευέλπιδες οδηγήθηκαν στο νοσοκομείο μετά από εγκληματική επίθεση που δέχτηκαν εν ψυχρώ. Προχθές και πάλι έγινε μάχη με μολότοφ στο κέντρο της Αθήνας. Πριν από δέκα μέρες επιτέθηκαν με μολότοφ και πέτρες στο Αστυνομικό Τμήμα της Πεύκης. Η αξιωματικός υπηρεσίας, με την οποία μίλησα, είναι μια νέα κοπέλα που μόλις είχε αποφοιτήσει από τη σχολή. Παραλίγο να την κάψουν ζωντανή, όπως ζωντανοί κάηκαν από μολότοφ και οι υπάλληλοι της «MARFIN»! Με απλά λόγια, τα Εξάρχεια εξάγουν τρομοκρατία. Και μην μου πείτε πάλι, κύριε Τσίπρα, για την ιδιαιτερότητα της περιοχής. Πείτε μου πώς γίνεται ούτε εσείς ούτε οι Υπουργοί σας να μην μπορείτε να περάσετε από αυτή την περιοχή. Όμως, πώς εξηγείται ταυτόχρονα και η ανοχή σας; Το ότι σχεδόν κάθε βράδυ πια στο κέντρο της Αθήνας έχουμε βανδαλισμούς και επεισόδια δεν το βλέπετε; Κύριε Τσίπρα, γνωρίζετε ή όχι ότι στα Εξάρχεια υπάρχουν γιάφκες με όπλα; Ναι ή όχι; Γνωρίζετε ή όχι ότι ένα κομμάτι της νέας τρομοκρατίας έχει ξεπεταχτεί από τους κύκλους των αντιεξουσιαστών; Γνωρίζετε ή όχι ότι υπάρχει όσμωση μεταξύ των νέων τρομοκρατών και των ποινικών; Σας απασχολούν οι συνεχείς επιθέσεις κατά των γραφείων του ΠΑΣΟΚ στη Χαριλάου Τρικούπη; Τι λένε οι αστυνομικοί, κύριε Τσίπρα; Μη μου πείτε ότι δεν το έχετε ακούσει: «Δεν μας αφήνουν να επέμβουμε». Η εντολή της μη επέμβασης, κύριε Τσίπρα, είναι πολιτική και έχετε ακέραιη την ευθύνη γι' αυτό! Κυρίες και κύριοι συνάδελφοι, το πρόβλημα της ασφάλειας δεν αφορά μόνο τις πολύ σοβαρές και δυσάρεστες επιμέρους περιπτώσεις που ανέφερα. Είναι γενικευμένο. Τα στατιστικά στοιχεία δείχνουν ότι η εγκληματικότητα αυξάνεται. Αυτή, όμως, είναι και η αίσθηση της κοινωνίας. Επειδή εμείς είμαστε υπεύθυνο κόμμα και δεν κάνουμε αφορισμούς, όπως κάποιοι άλλοι όταν ήταν στην Αντιπολίτευση, θα λέμε και τα καλά και τα στραβά. Πράγματι, έχει υπάρξει μια σημαντική μείωση στις ανθρωποκτονίες, η οποία ξεκίνησε, όμως, από το 2010 και συνεχίστηκε. Οι ανθρωποκτονίες, λοιπόν, έχουν μειωθεί σχεδόν στο μισό. Στους περισσότερους, όμως, τομείς η κατάσταση έχει επιδεινωθεί. Τα τελευταία δύο χρόνια οι ληστείες, οι κλοπές, οι διαρρήξεις σε σπίτια και καταστήματα, όπως και οι κλοπές τροχοφόρων, έχουν αυξηθεί. Μάλιστα, οι απόπειρες - προσέξτε, οι απόπειρες - ληστειών και διαρρήξεων έχουν πολλαπλασιαστεί. Και μην υποτιμάτε την απόπειρα, γιατί και αυτή από μόνη της σπέρνει ανασφάλεια και τρόμο και κανείς Έλληνας δεν πρέπει να ζει με τον φόβο. Τα φαινόμενα λαθρεμπορίας έχουν κι αυτά εκτιναχθεί με επιπτώσεις στη λειτουργία των υγιών καταστημάτων και, φυσικά, με απώλεια εσόδων για το κράτος. Συνολικά στη χώρα οι περιπτώσεις σχεδόν οκταπλασιάστηκαν, ενώ στην Αττική τριπλασιάστηκαν. Χθες ήμουν στην Ήπειρο και είχα την ευκαιρία να μιλήσω με κατοίκους μικρών χωριών στην παραμεθόριο. Τι μου είπαν; Ότι συνεχώς πέφτουν θύματα εγκληματικών οργανώσεων, συμμοριών. Περνούν τα σύνορα, τους κλέβουν και ξαναφεύγουν. Δεν τα έχετε ακούσει όλα αυτά, κύριε Τσίπρα; Το ίδιο συμβαίνει, βέβαια, και στο κέντρο των μεγάλων πόλεων. Περπατήστε λίγο στο κέντρο της Αθήνας. Στην είσοδο σχεδόν κάθε πολυκατοικίας θα δείτε ένα χαρτί, το οποίο λέει να κλειδώνουν οι ένοικοι την πόρτα τους μετά τις 10 το βράδυ, γιατί υπήρχαν κρούσματα διαρρήξεων. [[Θόρυβος στην Αίθουσα]] Για όλη αυτή την κατάσταση, κύριε Τσίπρα, έχετε ευθύνη.
Ήσυχα παρακαλώ.
Έχετε ευθύνη και θα σας πω γιατί έχετε ευθύνη. Διότι οι συντονισμένες επιχειρήσεις κατά της παραβατικότητας στα γκέτο ανομίας περιορίστηκαν στο ελάχιστο. Διότι πετυχημένες δράσεις αναβάθμισης της Ελληνικής Αστυνομίας εγκαταλείφθηκαν. Διότι ακυρώθηκε στην πράξη το σχέδιο της προηγούμενης κυβέρνησης για πεζές περιπολίες. Διότι εγκαταλείφθηκε ο θεσμός του αστυνομικού της γειτονιάς. Διότι καταργήθηκε η Ομάδα «ΔΕΛΤΑ» κατ' απαίτηση ποιων; Της νεολαίας του ΣΥΡΙΖΑ και του Ρουβίκωνα. Έτσι, δεν υπάρχει σήμερα καμμιά ταχυκίνητη ομάδα άμεσης επέμβασης, ενώ πρόσφατα βγήκε και μια ενδιαφέρουσα εγκύκλιος, που λέει ότι η Αστυνομία μετακινείται μόνο όταν είναι απόλυτη ανάγκη. Κύριε Τσίπρα, δεν περιμένω να ακούσω πολλά από εσάς. Μάλλον περιμένω να ακούσω τις ίδιες πολιτικές ύβρεις και προσωπικές συκοφαντίες. Παρ' όλα αυτά εγώ θα επιμείνω. Έχετε υποχρέωση να μας πείτε σήμερα ως Πρωθυπουργός όχι μόνο τι θα κάνετε, αλλά επιτέλους να μας πείτε και τι πιστεύετε, γιατί εδώ και χρόνια το κόμμα σας χλευάζει συστηματικά και σε κάθε ευκαιρία την αντίληψη ότι στη δημοκρατία η βία είναι καταδικαστέα απ' όπου κι αν αυτή προέρχεται. [[Χειροκροτήματα από την πτέρυγα της Νέας Δημοκρατίας]] Οι σημερινοί σας Υπουργοί είναι αυτοί που έβγαιναν στα κανάλια, στα «πρωινάδικα» ως στελέχη της αντιπολίτευσης και δικαιολογούσαν αθλιότητες. Ζήσαμε τραμπουκισμούς, ύβρεις, χυδαιότητες, στις οποίες πρωτοστατούσατε. Καλλιεργήσατε επί χρόνια μια προκατάληψη εναντίον της Αστυνομίας. Πότε συμμαζέψατε τα στελέχη σας που την έβριζαν δημοσίως; Πότε πήγατε να συναντήσετε αστυνομικούς σε μια δύσκολη βάρδια; Θέλετε να σας θυμίσω τι λέγατε εσείς ο ίδιος πριν από λίγα χρόνια; Να αφοπλιστεί η Αστυνομία και να καταργηθούν τα ΜΑΤ. [[Χειροκροτήματα από την πτέρυγα της Νέας Δημοκρατίας]] Το καταθέτω, διότι όλοι έχουμε την ιστορία μας. [[Στο σημείο αυτό Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Να αφοπλιστεί η Αστυνομία, κύριε Τσίπρα; Και πώς θα έκαναν τις συλλήψεις, τις οποίες σήμερα παρουσιάζετε ως επιτυχία; Με νεροπίστολα; Με σφεντόνες; Συνειδητοποιείτε, έστω και εκ των υστέρων, τι έχετε πει κατά καιρούς; Να σας θυμίσω, κύριε Τσίπρα, ότι ως πολιτικός Αρχηγός είχατε χαρακτηρίσει τα ΜΑΤ ως «παρακρατικές συμμορίες»; Μήπως ήρθε η ώρα να επανορθώσετε έστω και τώρα; Μήπως ήρθε η ώρα να ζητήσετε μία συγγνώμη από όσους ήταν στην κλούβα των ΜΑΤ, που δέχθηκαν επίθεση με ρουκέτα; Από τους αστυνομικούς που κάθε βράδυ δέχονται επιθέσεις με μολότοφ; Από τα παιδιά των ΜΑΤ που είναι έξω από τα γραφεία του ΠΑΣΟΚ, που τα πυροβόλησαν με καλάσνικοφ; Από τις μητέρες, από τις συζύγους, από τα αδέλφια όλων όσοι διακινδυνεύουν τη ζωή τους κάθε μέρα; Να τους ζητήσετε μία συγγνώμη που τα στελέχη του κόμματός σας τους αποκαλούσαν «γουρούνια» και «δολοφόνους», χωρίς ποτέ να τους διαψεύσετε και χωρίς ποτέ να τους αποδοκιμάστε, έστω και έναν από αυτούς! [[Χειροκροτήματα από την πτέρυγα της Νέας Δημοκρατίας]] Παραδεχθείτε, λοιπόν, κύριε Τσίπρα, έστω και σήμερα, ότι όλα όσα λέγατε ήταν σε λάθος κατεύθυνση. Ανακαλέστε με όρους πολιτικής αξιοπρέπειας ή έστω - επιτέλους - παραδεχθείτε ότι και στα θέματα ασφάλειας είχατε αυταπάτες. Τελικά, όμως, το ζήτημα δεν είναι η αναξιοπιστία σας. Είναι τι αφήνει πίσω η πολιτική σας. Και σήμερα, δυστυχώς, η χώρα πληρώνει τις θύελλες των ανέμων που εσείς προσωπικά και η παρέα σας έσπειραν όλα αυτά τα χρόνια. Και σήμερα, με την πολιτική σας, κύριε Τσίπρα, με τις λανθασμένες αποφάσεις σας που εξακολουθείτε να παίρνετε - βλέπε: την κατάργηση των φυλακών τύπου Γ΄, τον «νόμο Παρασκευόπουλου», την κατάργηση της Ομάδας «ΔΕΛΤΑ», τον περιορισμό των περιπολιών, την ανοχή, φραστική και πραγματική, σε φαινόμενα βίας - πλήττετε το αίσθημα της ασφάλειας των πολιτών. Και όλα αυτά δεν μπορούν να κρυφτούν πίσω από κάποιες επιτυχίες της Αστυνομίας, που έγιναν ερήμην σας. Γι' αυτό και σας καλώ, με το βάρος της ευθύνης που αυτονόητα αισθάνομαι ως Αρχηγός της Αξιωματικής Αντιπολίτευσης, έστω και τώρα, κύριε Τσίπρα, να αναγνωρίσετε τα λάθη σας και να αλλάξετε πολιτική. Διότι το συμφέρον του απλού πολίτη, που αισθάνεται σήμερα απροστάτευτος και ανασφαλής, είναι σημαντικότερο από τις εσωκομματικές σας ισορροπίες και από τις ψυχολογικές σας αμφιθυμίες. Στηρίξτε την Ελληνική Αστυνομία και αφήστε την απερίσπαστη στην αποστολή της. Η Ελλάδα, κύριε Τσίπρα, χρειάζεται μία σοβαρή πολιτική ασφάλειας. Δεν θα κάνετε αυτά τα οποία χρειάζονται, γιατί ούτε θέλετε ούτε μπορείτε. Όμως, θα τα κάνουμε εμείς, με επίκεντρο τον πολίτη, με απόλυτο σεβασμό στα δικαιώματά του, στην ποιότητα ζωής και στο δικαίωμα της ιδιοκτησίας, με χαρτογράφηση της εγκληματικότητας ανά περιοχή, προκειμένου η αστυνομική δράση να εστιάζεται εκεί που πραγματικά υπάρχει πρόβλημα, με καθιέρωση της ένστολης αστυνόμευσης, πεζής και εποχούμενης, μέρα νύχτα, με ενδυνάμωση της Ομάδας «ΔΙΑΣ» και ενεργοποίηση εκ νέου της Ομάδας «ΔΕΛΤΑ», με ενίσχυση των ομάδων πρόληψης και καταστολής της εγκληματικότητας και, βέβαια, με καλύτερες υποδομές, με περιπολικά που δεν θα είναι παροπλισμένα, όπως σήμερα, και με καλύτερο εξοπλισμό για τους άνδρες και τις γυναίκες της Αστυνομίας. Κυρίες και κύριοι συνάδελφοι, κλείνω με το εξής: Για τη Νέα Δημοκρατία η ασφάλεια είναι δικαίωμα του κάθε πολίτη, είναι προϋπόθεση ελευθερίας και δημοκρατίας. Εμείς λέμε «όχι» στον φόβο και την ανομία. Η επόμενη κυβέρνηση, η κυβέρνηση της Νέας Δημοκρατίας, θα αποκαταστήσει το αίσθημα ασφάλειας των πολιτών. Η Αστυνομία θα επιστρέψει στις γειτονιές, ο «νόμος Παρασκευόπουλου» θα καταργηθεί. [[Χειροκροτήματα από την πτέρυγα της Νέας Δημοκρατίας]] Τα πανεπιστήμια δεν θα είναι άσυλα τραμπούκων. Κανείς φοιτητής, καθηγητής και επισκέπτης δεν θα κινείται σε καθεστώς διαρκούς απειλής. Οι ποινές θα εφαρμόζονται και όσοι εγκληματούν, θα υφίστανται τις συνέπειες των πράξεών τους. Θα υπάρχει σεβασμός στα δικαιώματα και τις ελευθερίες όλων, αλλά πρώτα από όλα στα δικαιώματα των πολιτών, οι οποίοι σήμερα αισθάνονται ανυπεράσπιστοι. Ασφαλείς, ελεύθεροι, αξιοπρεπείς πολίτες, σε μία ασφαλή και αξιοπρεπή Ελλάδα! Αυτό θέλουμε και αυτό θα πετύχουμε, γιατί και στον τομέα της ασφάλειας αξίζουμε πολύ καλύτερα. Σας ευχαριστώ πολύ.
Σας ευχαριστούμε πολύ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι μαθήτριες και μαθητές και δύο εκπαιδευτικοί συνοδοί τους από τη Σχολή Μωραΐτη. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, έχω επίσης την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και δύο εκπαιδευτικοί συνοδοί τους από το 1ο Γενικό Σχολείο Μεταμόρφωσης. Η Βουλή σάς καλωσορίζει. Τον λόγο έχει ο Πρωθυπουργός κ. Αλέξης Τσίπρας για την πρωτολογία του.
Ευχαριστώ πολύ, κύριε Πρόεδρε. Κύριε Μητσοτάκη, είναι η δεύτερη φορά που καταθέτετε επίκαιρη ερώτηση στον Πρωθυπουργό όσο είστε Αρχηγός της Αξιωματικής Αντιπολίτευσης. Και οι δύο φορές - όλως τυχαίως; - για το ίδιο θέμα. Την προηγούμενη φορά, λοιπόν, σας είπα ότι δεν θεωρώ και τόσο επίκαιρο το θέμα της ασφάλειας, διότι είναι διαχρονικό πρόβλημα. Καταπιαστήκατε από αυτό και ξεκινήσατε την ομιλία σας, λέγοντάς μου να μη σας πω το ίδιο, ότι δεν είναι επίκαιρο. Ε, λοιπόν, δεν θα σας πω το ίδιο. Ξέρετε πόσο επίκαιρη είναι αυτή η ερώτηση που καταθέσατε σήμερα; Είναι η καλύτερη ερώτηση στο καλύτερο timing που θα μπορούσα ποτέ να έχω, κύριε Μητσοτάκη! [[Χειροκροτήματα από την πτέρυγα του ΣΥΡΙΖΑ]] Διότι για κακή σας τύχη - όπως λέει και η παροιμία, ο θεός αγαπάει τον κλέφτη, αγαπάει και τον νοικοκύρη - καταθέσατε επίκαιρη ερώτηση για την ανομία και την επόμενη μέρα συνελήφθη ο ύποπτος για την υπόθεση του τρομοδέματος στον πρώην Πρωθυπουργό, λίγες μέρες μετά συνελήφθη ο φερόμενος δράστης της δολοφονίας Ζαφειρόπουλου και μια σειρά από αποκαλύψεις που έχουν σχέση με την ανομία και ενδεχομένως δεν σας κάνουν να αισθάνεστε και πολύ άνετα. Θα μπορούσα, λοιπόν, κύριε Μητσοτάκη, σε αυτή τη συζήτηση να κάθομαι και να παρακολουθώ το τι λέτε χωρίς να πω πολλά. Όμως, πραγματικά, ακούγοντάς σας, αναρωτιέμαι πού είναι αυτός ο πολιτικός που εξελέγη Πρόεδρος του Κόμματος, δίνοντας τότε την ελπίδα ότι θα μεταφέρει την πολιτική ζωή και την πολιτική αντιπαράθεση στο Κέντρο. Βλέπω εσάς και σας ακούω να μιλάτε από αυτό εδώ το Βήμα και όταν γυρνάω την πλάτη μου από την άλλη μεριά, λέω: ποιος είναι τώρα στο Βήμα; Είναι ο Κυριάκος Μητσοτάκης ή ο Άδωνις Γεωργιάδης; Καμμιά διαφορά. Η απόλυτη υιοθέτηση μιας ακροδεξιάς ρητορικής του φόβου, την οποία βεβαίως έχουν και άλλα κόμματα υιοθετήσει στην Ευρώπη και έχουν πάει καλά για τα κυβικά τους. Όμως, είναι κόμματα ακροδεξιά. Επιλέξτε πού θέλετε να πάτε το κόμμα σας: Στο κέντρο ή στην ακροδεξιά; Ξέρετε κάτι, κύριε Μητσοτάκη; Ο λόγος για τον οποίο το κάνετε αυτό είναι γιατί βρίσκεστε σε πανικό. Ο πανικός δεν είναι καλός σύμβουλος. Βρίσκεστε σε πανικό, διότι είχατε βάλει όλα τα αυγά στο ίδιο καλάθι, ότι θα καταστραφεί η χώρα, ότι θα πέσει η Κυβέρνηση, ότι δεν θα κλείσουν οι αξιολογήσεις και σήμερα αναγκάζεστε - εγώ θέλω να το πιστεύω ότι πολλά από αυτά που λέτε δεν τα πιστεύετε κιόλας - να υιοθετείτε αυτή την ακραία ρητορική, ακριβώς επειδή δεν βολεύεστε με την πραγματικότητα. Ποια πραγματικότητα; Την πραγματικότητα ότι η χώρα ξαναβρίσκει τον βηματισμό της, πορεύεται προς το τέλος μιας σκληρής περιόδου μνημονίων και ασφυκτικής επιτροπείας και βγαίνει από την κρίση, στην οποία εσείς την είχατε οδηγήσει - για να μην ξεχνιόμαστε - με τη λεηλασία και τη χρεοκοπία που επιφέρατε στον τόπο. Δεν βολεύεστε, λοιπόν, κύριε Μητσοτάκη, με το ότι και η τρίτη αξιολόγηση θα κλείσει, παρά τη διαρκή επιμονή σας σε εσχατολογικά σενάρια, και μάλιστα χωρίς πρόσθετα βάρη. Και θα κλείσει σύντομα, κάτι που αποδεικνύεται από την πρόοδο στις συζητήσεις, στη διαπραγμάτευση που βρίσκεται σε εξέλιξη. Δεν βολεύεστε, γιατί και εσείς και τα μέσα που σας στηρίζουν είχαν επενδύσει στο αντίθετο. Μέχρι πρότινος υπήρχαν πρωτοσέλιδα για νέα μέτρα που έρχονται. Δεν βολεύεστε, γιατί η Ελλάδα για τρίτη συνεχή χρονιά πετυχαίνει δημοσιονομική υπεραπόδοση και βρίσκεται ξανά εντός των στόχων και θα βρίσκεται και το 2018. Δεν βολεύεστε, γιατί η χρονιά θα κλείσει με την οικονομία να τρέχει με ρυθμό ανάπτυξης κοντά στο 2%, ενώ τα χρόνια που κυβερνούσατε είχατε επιφέρει ύφεση επτά, εννέα, έντεκα μονάδες. Χρονιά με τη χρονιά, συνολικά χάθηκε το 25% του ΑΕΠ. Δεν βολεύεστε, γιατί η χώρα επέστρεψε με πολύ ευνοϊκότερους όρους από την προηγούμενη φορά στις αγορές χρήματος. Οι διεθνείς οίκοι αξιολόγησης αναβαθμίζουν διαρκώς τη θέση και τις προοπτικές της ελληνικής οικονομίας. Παράλληλα, τα επιτόκια των ελληνικών ομολόγων κινούνται σε ιστορικό χαμηλό από το 2009. Δεν βολεύεστε, βεβαίως, γιατί η Ελλάδα αναβαθμίζει διαρκώς τη θέση της στις διεθνείς εξελίξεις, κάτι το οποίο αναγνωρίζεται καθολικά τόσο ως προς το ότι καταφέρνει να αφήσει πίσω της μια τρομακτική κρίση, όσο όμως και ως προς τον καθοριστικό ρόλο της χώρας ως παράγοντα και πόλο σταθερότητας, ασφάλειας και συνεργασίας σε μια ευρύτερη περιοχή. Δεν σας αρέσουν όλα αυτά. Δεν σας βολεύει και δεν σας αρέσει το προφανές, λοιπόν, ότι δηλαδή η χώρα βρίσκεται σε μια περίοδο δυναμικής ανάκαμψης, γιατί το μόνο που έχετε στο μυαλό σας είναι ο καημός σας να επιστρέψετε στη διακυβέρνηση της χώρας. Όμως, όταν αυτός ο καημός παραμερίζει την πραγματικότητα και στο όνομα αυτού του καημού διαστρεβλώνετε τα πάντα, τότε δεν μιλάμε απλά για καημό, αλλά για μια ιδιοτέλεια που κάνει κακό στον τόπο, διότι μέσα από την αμετροέπεια, που χαρακτηρίζει την αντιπολιτευτική σας τάση, δεν επιτίθεστε στην Κυβέρνηση και στον ΣΥΡΙΖΑ, αλλά επιτίθεστε ευθέως σε θεσμούς και μάλιστα σ' αυτούς που διαφυλάττουν την ασφάλεια της χώρας. Τον περασμένο μήνα, με αφορμή τη συνάντησή μου με τον Πρόεδρο Τραμπ στην Ουάσιγκτον, ξεσηκωθήκατε - ήταν ο ξεσηκωμός των δύο εικοσιτετραώρων όμως, γιατί μετά «ποιήσατε τη νήσσα» - για την αναβάθμιση των F -16. Βγήκατε κι εσείς και φιλικά σας έντυπα και αρχίσατε να μιλάτε για σκάνδαλο που πρέπει να φέρετε εδώ στη Βουλή, για να απολογηθώ. Προφανώς δεν με φέρατε γι' αυτό. Για την ασφάλεια, τον νόμο και την τάξη με φέρατε, διότι σύντομα αντιληφθήκατε ή κάποιος σας το σφύριξε ότι το παραμύθι σας δεν έχει δράκο. Όμως, δεν καταλάβατε ότι η επίθεση δεν ήταν προς εμένα και την Κυβέρνηση. Η επίθεση ήταν απέναντι στην ηγεσία των Ενόπλων Δυνάμεων, η οποία - θυμίζω - από το 2009 είχε εισηγηθεί την αναβάθμιση των μαχητικών αεροσκαφών. Στη βάση αυτής της εισήγησης, λοιπόν, προχωρήσαμε και βρισκόμαστε σε διαπραγμάτευση για την καλύτερη δυνατή συμφωνία. Αφού, λοιπόν, το συγκεκριμένο θέμα προφανώς έκλεισε για σας, επανήλθατε ξανά σήμερα, με νέο κρεσέντο αμετροέπειας και μιλάτε για γενικευμένη ανομία, για χάος στη χώρα, για έξαρση του εγκλήματος, για την ανενόχλητη δράση κάθε είδους κακοποιών στοιχείων. Θα σας απαντήσω αναλυτικά στους ισχυρισμούς σας. Όμως, πριν απ' αυτό, πρέπει να σας πω ότι υποπίπτετε ξανά στο ίδιο ατόπημα. Μιλώντας αυθαίρετα και χωρίς καμμία συναίσθηση της πραγματικότητας για γενικευμένη ανομία και χάος στη χώρα, πάλι δεν πλήττετε την Κυβέρνηση και τον ΣΥΡΙΖΑ. Βάζετε στο στόχαστρο την ίδια την Ελληνική Αστυνομία, την ηγεσία της Ελληνικής Αστυνομίας, τους άντρες και τις γυναίκες της Ελληνικής Αστυνομίας, που επιτελούν το έργο τους καθημερινά και πολλές φορές με κίνδυνο την ίδια τους τη ζωή. Βεβαίως, ενδεικτικό των διαρκών παλινωδιών σας είναι ότι ενώ σήμερα εκ των πραγμάτων, εξ όσων ισχυρίζεστε, τους κατηγορείτε ότι δεν κάνουν καλά τη δουλειά τους - διότι αυτό κάνετε, αφού υπάρχει τόσο γενικευμένη έξαρση της ανομίας, η χώρα είναι ξέφραγο αμπέλι, χάος, δεν κάνει καλά τη δουλειά της η Αστυνομία - όλο το προηγούμενο διάστημα έχετε κουραστεί να γράφετε tweets με συγχαρητήρια για την Ελληνική Αστυνομία και να παίρνετε τηλέφωνο τον Αρχηγό. Τον περασμένο Νοέμβρη δώσατε συγχαρητήρια για την εξάρθρωση της σπείρας Ρομά. Τον περασμένο Γενάρη για τη σύλληψη της Πόλας Ρούπα. Πριν από έναν μήνα συγχαρητήρια για την εξιχνίαση και σύλληψη των απαγωγέων του Λεμπιδάκη. Και προχθές, για κακή σας τύχη, για τη σύλληψη του κατηγορούμενου για την επίθεση στον κ. Παπαδήμο. Και λέω για κακή σας τύχη, γιατί την προηγούμενη είχατε κάνει την ερώτηση. Και την ώρα που καταγγείλατε το χάος και την ανομία, την ώρα που ο κ. Δένδιας έγραφε εις το διαδίκτυο ότι η Ελλάδα βρίσκεται τα τελευταία δυόμισι χρόνια σε έναν διαρκή κύκλο βίας και αίματος, εσείς, για μια ακόμη φορά, παίρνατε τηλέφωνο τον Αρχηγό της Αστυνομίας για να του πείτε: «συγχαρητήρια για την επιτυχίας σας». Κύριε Μητσοτάκη, τι να σας πω. Είναι δικαίωμα σας να δίνετε την εικόνα Δόκτωρ Τζέκιλ και Μίστερ Χάιντ. Ωστόσο εγώ θα ήθελα σήμερα να σας δώσω την ευκαιρία, να σας διαφωτίσω, να σας βοηθήσω να ξεπεράσετε τη σύγχυσή σας και να κρατήσετε τη μια από τις δύο. Να κρατήσετε τα συγχαρητήρια και όχι τις κορώνες για τη δήθεν έξαρση της εγκληματικότητας. Και θα μιλήσω με στοιχεία. Θα σας παραθέσω τα επίσημα στοιχεία της Ελληνικής Αστυνομίας, η οποία αν αξίζει τα συγχαρητήριά σας, τουλάχιστον αξίζει να μη τη διαψεύδετε, σ' ό,τι αφορά τα στοιχεία της. Πρώτον, θα σας πω τα επίσημα στοιχεία, σ' ό,τι αφορά τη μεγάλη εγκληματικότητα των δυόμισι τελευταίων χρόνων, που η χώρα έχει κυλήσει στην ανομία και στον κύκλο του αίματος. Ξέρετε, εγώ δεν ισχυρίζομαι ότι δεν υπάρχουν φαινόμενα εγκληματικότητας. Θα ισχυριστώ, με βάση τα στοιχεία, ότι έχουν μειωθεί. Επί των ημερών σας. Το 2012, είχαμε εκατόν εξήντα πέντε ανθρωποκτονίες, το 2013, εκατόν σαράντα μία, το 2014, εκατόν πέντε. Επί των ημερών μας είχαμε ογδόντα πέρυσι σαράντα δύο φέτος. Μειώθηκαν κάτω από το μισό. Επίσης, σε σύγκριση με πέρυσι, καταγράφεται μείωση στις απάτες - σημαντικό για περίοδο κρίσης - όπως και στις υποθέσεις πλαστογραφίας. Θα εξηγήσω τι εννοώ. Μείωση κατά 7% σε κλοπές, διαρρήξεις καταστημάτων. Μείωση κατά 8,6% σε κλοπές και διαρρήξεις σε σπίτια. Μείωση στην παραβατικότητα στο πεζοδρόμιο, κατά 67% κάτω, στις αρπαγές τσαντών. Μείωση 75% στις ληστείες με αρπαγή τσαντών. Μείωση 22% στις ληστείες εντός σπιτιών. Μείωση 22% σε ληστείες σε σούπερ μάρκετ. Αυτά είναι στοιχεία και εσείς εδώ παρουσιάζετε μια εικόνα για να φοβίσετε τον κόσμο ότι εμείς δεν κυκλοφορούμε στον δρόμο, δεν ξέρουμε τι συμβαίνει ότι ο κόσμος κλειδαμπαρώνεται, κλειστείτε, φοβηθείτε. Ο φόβος είναι το βασικό σας επιχείρημα. Πάμε στην περιβόητη έξαρση των επιθέσεων σε βάρος των αστυνομικών στην Αττική. Δέκα επιθέσεις σε αστυνομικά τμήματα την περίοδο 2012-2014, οχτώ την επόμενη τριετία. Εκατόν είκοσι εννιά επιθέσεις σε βάρος αστυνομικών επί των ημερών σας τριάντα τρεις από το 2015 μέχρι σήμερα. Για τη δήθεν έξαρση της παραβατικότητας στην Αττική. Επιθέσεις σε βάρος καταστημάτων και οικιών. Τριακόσιες είκοσι πέντε επί των ημερών σας, τριάντα έξι από το 2015 και μετά. Επιθέσεις σε βάρος τραπεζών. Διακόσιες εξήντα δύο επί των ημερών σας, τριάντα μία από το 2015 και μετά. Εμπρησμοί οχημάτων. Διακόσιες τριάντα δύο επί των ημερών σας, εβδομήντα δύο από το 2015 και μετά. Γίνεστε γραφικοί με αυτά που λέτε, το έχετε καταλάβει; [[Χειροκροτήματα από την πτέρυγα του ΣΥΡΙΖΑ]] Και τέλος, το αγαπημένο σας θέμα, τα Εξάρχεια, για μια περιοχή που προφανώς αντιμετωπίζει προβλήματα και οι κάτοικοι που κατοικούν εκεί αντιμετωπίζουν προβλήματα, αλλά δε νομίζω ότι τα προβλήματα μπορούμε να τα λύσουμε ή να τα αντιμετωπίσουμε, στοχοποιώντας εν συνόλω την περιοχή, συκοφαντώντας, απαξιώνοντάς την. Είχαμε, λοιπόν, 13% λιγότερες επιθέσεις σε πολιτικά γραφεία και πρόσωπα τα τελευταία τρία χρόνια, 88% λιγότερες επιθέσεις σε καταστήματα και σπίτια. Το σημαντικότερο όμως είναι ότι την τριετία 2012-2014 στα Εξάρχεια γινόντουσαν λιγότερες συλλήψεις απ' ό,τι γίνονται τώρα αλλά πενταπλάσιες προσαγωγές και αυτό δείχνει την διαφορετική αντίληψη που επικρατούσε στην ηγεσία της Ελληνικής Αστυνομίας. Έχουμε, λοιπόν, 28% περισσότερες συλλήψεις στα Εξάρχεια και 87% λιγότερες προσαγωγές. Εσείς κάνατε χίλιες εξακόσιες πέντε προσαγωγές και εμείς διακόσιες τρεις. Εσείς κάνατε εκατόν σαράντα τέσσερις συλλήψεις από τις χίλιες εξακόσιες πέντε προσαγωγές, εμείς κάναμε διακόσιες τρεις προσαγωγές με εκατόν ογδόντα πέντε συλλήψεις. Γιατί; Διότι οι συλλήψεις στην περιοχή επί των ημερών σας δεν ήταν το ζητούμενο. Εσείς κάνατε επιχειρήσεις «σκούπα», όποιον πάρει ο χάρος, πολίτες που σύχναζαν στην περιοχή, παιδιά τα οποία συμμετείχαν σε κινητοποιήσεις, χωρίς να έχουν καμμία παραβατική δραστηριότητα, ενώ εμείς στοχεύουμε στην εξάρθρωση των κυκλωμάτων υψηλής παραβατικότητας, ξηλώνοντας από τη ρίζα την δράση συμμοριών του κοινού ποινικού δικαίου. Άλλωστε κατά τη διάρκεια ιδίως της διακυβέρνησης του κ. Σαμαρά, είναι γεγονός ότι, η Αθήνα είχε μετατραπεί σε μια σιδηρόφρακτη πόλη. Επί των ημερών σας η καταστολή ξεπέρασε κάθε προηγούμενο και - επαναλαμβάνω - όχι η καταστολή απέναντι στους εγκληματίες, το δείχνουν τα αποτελέσματα, αλλά κατά δικαίων και αδίκων. Παρ' όλα αυτά, όμως, αποδεικνύεται ότι το περίφημο δόγμα της μηδενικής ανοχής που είχατε εισαγάγει, δεν είχε καμμία αποτελεσματικότητα και δεν οδήγησε στη μείωση της εγκληματικότητας. Ήταν μια καθαρά ιδεολογική και πολιτική επιλογή, η οποία είχε και σαν στόχο, βεβαίως, χρησιμοποιώντας την βία και την καταστολή, να κρατηθείτε με νύχια και με δόντια στην εξουσία σε μια πολύ δύσκολη περίοδο για εσάς τότε. Οι μέρες όμως αυτές, κύριε Μητσοτάκη, τελείωσαν. Μιας και αναφερθήκατε εσείς στις μολότοφ, στις δυσκολίες, εγώ θέλω να πάτε, εσείς που κυκλοφορείτε πιο πολύ από εμένα, να συναντήσετε έναν ξενοδόχο στο κέντρο, να σας πει τι γινόταν στο κέντρο της Αθήνας το 2012, το 2013 και το 2014, που οι «πραίτορες» κατά τα λεγόμενα κάποιων Υπουργών σας, έπαιζαν κλεφτοπόλεμο με τους κουκουλοφόρους και τις μολότοφ, και ποια είναι η εικόνα σήμερα και πόσο αποτελεσματική ήταν αυτή η δική σας πολιτική της καταστολής τότε και πόσο αποτελεσματική είναι η σημερινή πολιτική που χτυπάει το έγκλημα την εγκληματικότητα και δεν στρέφεται κατά δικαίων και αδίκων. Διότι σήμερα στο κέντρο της Αθήνας η εικόνα δεν είναι η εικόνα που δώσατε εσείς του φόβου, του τρόμου, της καταστολής, της λεηλασίας και της κλοπής. Σήμερα στο κέντρο της Αθήνας αυτό το οποίο βλέπουμε όλοι όσοι κυκλοφορούμε, είναι χιλιάδες τουρίστες που καθημερινά βλέπουν τα αξιοθέατα και όχι κουκουλοφόρους να παίζουν κλεφτοπόλεμο με την Αστυνομία, όπως συνέβαινε επί των ημερών σας. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Η Ελληνική Αστυνομία, αξιοποιεί το δυναμικό της με τον καλύτερο δυνατό τρόπο στην καταπολέμηση του εγκλήματος. Θέλω, λοιπόν, να συνεχίσω την παράθεση των στοιχείων. Η Ελληνική Αστυνομία, τα τελευταία χρόνια είχε εξαιρετικά σημαντικές επιτυχίες, κύριε Μητσοτάκη. Δεν αξίζει, πραγματικά, αυτού του είδους η γενίκευση. Αναρωτιέται, βεβαίως, ο μέσος πολίτης, πώς είναι δυνατόν να έχετε ζητήσει τρεις - τέσσερις φορές - αν δεν κάνω λάθος, κύριε Τόσκα, - την παραίτηση του Υπουργού, που είναι ο Υπουργός, πώς να το κάνουμε,επί της υπουργίας του οποίου είχε όλες αυτές τις επιτυχίες η Ελληνική Αστυνομία! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Να θυμίσω, λοιπόν, κύριε Μητσοτάκη, ότι η δική σας κυβέρνηση, παρά το ότι διαρκώς μιλάτε για τον νόμο και την τάξη, δεν είναι ότι είχε μονάχα αυτά τα στατιστικά στοιχεία που σας περιέγραψα πριν. Είναι ότι κάνατε ό,τι περνούσε από το χέρι σας, για να δημιουργήσετε κλίμα σιδερόφραχτης πόλης στην Αθήνα αλλά και να αποδυναμώσετε, ταυτόχρονα, την επιχειρησιακή ικανότητα της Ελληνικής Αστυνομίας. Γιατί ενώ εσείς ως Υπουργός το πρωί διακηρύσσατε τον νόμο και την τάξη, το βράδυ υπογράφατε απολύσεις αστυνομικών. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Επί Νέας Δημοκρατίας, κυρίες και κύριοι συνάδελφοι, με Υπουργό Διοικητικής Μεταρρύθμισης τον κ. Μητσοτάκη και τον κ. Δένδια που εξεγείρεται, σήμερα για τον κύκλο του αίματος, Υπουργό Δημόσιας Τάξης, καταργήθηκαν έξι χιλιάδες επτακόσιες οργανικές θέσεις στην Αστυνομία, ενώ το ίδιο διάστημα καταργήθηκε η Δημοτική Αστυνομία.
Κενές, κύριε Πρόεδρε.
Καθόλου κενή η θέση του δημοτικού αστυνόμου! Χρήσιμη η θέση του δημοτικού αστυνόμου! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Με την κατάργηση, λοιπόν, της Δημοτικής Αστυνομίας αυξήθηκε εκ των πραγμάτων ο φόρτος της αστυνόμευσης στην πόλη από την Ελληνική Αστυνομία. Αυτό είναι το έργο σας, σε αντίθεση με το έργο, με τις μεγάλες επιτυχίες που φέρνει σήμερα η Ελληνική Αστυνομία και πέραν των γνωστών εγώ θα τα πω και ας μου πάρει λίγο χρόνο παραπάνω και θα τα πω διότι, κυρίες και κύριοι συνάδελφοι, δεν θα τα ακούσουμε το βράδυ στα δελτία των ειδήσεων. Δεν θα ακούσουμε στον «ΣΚΑΪ», όλα αυτά που θα πω εγώ σήμερα. Δεν θα τα διαβάσουμε στις μεγάλες εφημερίδες, που τρομοκρατούν τον κόσμο. Θα κάνετε λίγο υπομονή, κύριε Μητσοτάκη, να τα ακούσετε. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Πέραν, λοιπόν, της απελευθέρωσης του επιχειρηματία Λεμπιδάκη και τη σύλληψη των απαγωγέων του, πέραν της εξιχνίασης της δολοφονίας Ζαφειρόπουλου - θα πω μετά και γι' αυτό - πέραν της σύλληψης του φερόμενου δολοφόνου…
Φερόμενος.
Ύποπτος είναι μέχρι να αποδειχθεί, να καταδικαστεί. Βεβαίως. Έτσι λέει ο νομικός μας πολιτισμός. Κατηγορούμενος, λοιπόν. Πέραν της σύλληψης του κατηγορούμενου εικοσιεννιάχρονου για τα τρομοδέματα, της σύλληψης της Πόλας Ρούπα, πέραν όλων αυτών να σας αναφέρω επιτυχίες. Είχαμε την εξάρθρωση ομάδας μεγάλης σπείρας πορτοφολάδων, που δρούσε επί σειρά ετών σε σταθμούς του μετρό. Είχαμε την εξάρθρωση πολυμελούς διεθνούς εγκληματικής οργάνωσης, δραστηριοποιούμενης στην εισαγωγή από τη Λατινική Αμερική σημαντικών ποσοτήτων κοκαΐνης και άλλων ναρκωτικών. Συνελήφθησαν είκοσι τρία άτομα. Κατηγορούνται άλλα δεκατέσσερα. Είχαμε την εξάρθρωση δύο πολυμελών εγκληματικών οργανώσεων, που διέπρατταν ληστείες και διακεκριμένες κλοπές τόσο σε σπίτια στην Αττική όσο και στην υπόλοιπη επικράτεια της χώρας. Έπειτα από διαδοχικές επιχειρήσεις της Αστυνομίας εντοπίστηκαν κλοπιμαία αξίας άνω των 10 εκατομμυρίων ευρώ. Είχαμε την εξάρθρωση πολυμελών εγκληματικών οργανώσεων, που εισήγαγαν ναρκωτικά από την Τουρκία και την Αλβανία. Συνελήφθησαν τριάντα οκτώ άτομα. Κατηγορούνται άλλα είκοσι ένα. Είχαμε την εξιχνίαση τεσσάρων διαρρήξεων κλοπών εξειδικευμένου ιατρικού εξοπλισμού - το θυμάστε - από δημόσια νοσοκομεία της Αττικής, της Λαμίας, της Λάρισας, του Βόλου, που διαπράχθηκαν από μέλη διεθνούς εγκληματικής οργάνωσης. Είχαμε την εξιχνίαση εκατόν σαράντα πέντε υποθέσεων ληστειών και διακεκριμένων κλοπών από εγκληματική οργάνωση, τα μέλη της οποίας αφαιρούσαν χρηματοκιβώτια στους Νομούς Αττικής, Βοιωτίας, Φθιώτιδας και Εύβοιας. Συνελήφθησαν δεκαπέντε άτομα, ενώ σε εξέλιξη είναι η έρευνα για τη συμμετοχή τους σε εκατοντάδες αξιόποινες πράξεις. Είχαμε τη διεθνική επιχείρηση για την εξάρθρωση εγκληματικής οργάνωσης, δραστηριοποιούμενη στη διακίνηση εμπορίας σημαντικών ποσοτήτων ναρκωτικών στα Βαλκάνια. Συνελήφθησαν είκοσι δύο άτομα. Είχαμε την εξάρθρωση πολυμελούς εγκληματικής οργάνωσης, που διέπραττε ριφιφί σε κοσμηματοπωλεία στην Αττική και διαρρήξεις σε σπίτια σε Αττική και Ήπειρο. Είκοσι δύο περιπτώσεις εξιχνιάστηκαν. Βρέθηκαν, μεταξύ άλλων, όπλα και μεγάλες ποσότητες κοσμημάτων, χρυσές λίρες και ράβδοι χρυσού. Σας θυμίζει κάτι αυτό, μάλλον. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Αυτά ήταν φέτος μόνο. Αλλά και όσον αφορά το 2016, εξαρθρώθηκε διεθνική εγκληματική οργάνωση με μέλη σε διάφορες χώρες της Ευρωπαϊκής Ένωσης, που δραστηριοποιούνταν στην παράνομη διακίνηση ατόμων με χρήση πλαστών ταξιδιωτικών εγγράφων και προορισμό χώρες της Κεντρικής και Βόρειας Ευρώπης. Είκοσι τέσσερα μέλη συνελήφθησαν, χίλια τριακόσια διαβατήρια, τριακόσιες ταυτότητες είκοσι εννέα χωρών και σύγχρονα μηχανήματα έκδοσης εγγράφων κατασχέθηκαν. Εξαρθρώθηκε, επίσης, εγκληματική οργάνωση, αποτελούμενη από εκατόν σαράντα έξι μέλη, ιεραρχικά δομημένη σε επτά επίπεδα, δραστηριοποιούμενη στη διακίνηση ναρκωτικών στο κέντρο της Αθήνας. Έπειτα από μακρά έρευνα συνελήφθησαν ενενήντα επτά άτομα. Εξαρθρώθηκε ομάδα που τύπωνε πλαστά εισιτήρια συγκοινωνιών του ΟΑΣΑ. Κατασχέθηκαν ένα εκατομμύριο εισιτήρια, δώδεκα εκτυπωμένα ρολά εισιτηρίων και οι έρευνες συνεχίζονται. Βλέπω τώρα την αντίδραση, τη μεγάλη, για το ηλεκτρονικό εισιτήριο. Ε, λοιπόν, εμείς δεν θα αφήσουμε την παρανομία να συνεχίζει ανενόχλητη. Θα τη χτυπήσουμε στη ρίζα της, όσο κι αν κάποιοι ενοχλούνται. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Εξαρθρώθηκε, επίσης, πολυμελής ομάδα που αφαιρούσε χρηματοκιβώτια από εταιρείες και ΑΤΜ, με ευρείας κλίμακας επιχείρηση που συμμετείχαν πάνω από χίλιοι αστυνομικοί. Συνελήφθησαν σαράντα ένα άτομα και κατηγορούνται άλλα σαράντα οκτώ. Ταυτοποιήθηκαν πάνω από τριακόσιες περιπτώσεις ληστειών, κλοπών και διαρρήξεων σε διάφορες περιοχές της χώρας. Κατασχέθηκε μεγάλη ποσότητα κοσμημάτων, ράβδων χρυσού, βιβλιαρίων καταθέσεων μεγάλων ποσών σε τράπεζες, πάνω από εξήντα πολυτελή αυτοκίνητα. Εξαρθρώθηκε - μεγάλη επιτυχία επίσης - για πρώτη φορά στα Εξάρχεια εγκληματική οργάνωση, που δραστηριοποιείτο στη διακίνηση και εμπορία ναρκωτικών. Συνελήφθησαν δεκατέσσερα μέλη, κατασχέθηκαν μεγάλες ποσότητες ναρκωτικών και όπλων. Αυτή είναι η δική μας παρακαταθήκη. Αυτή είναι. Η δικιά σας ποια ήταν; Δεν σας τα λέω αυτά, κύριε Μητσοτάκη, αναλυτικά, μήπως και μοιράσετε κι άλλα συγχαρητήρια στην Αστυνομία. Φτάνουν αυτά που μοιράσατε. Σας τα λέω, μήπως και φιλοτιμηθείτε, να ζητήσετε ένα συγγνώμη επιτέλους για τα ψεύδη που διασπείρετε εδώ και μέρες περί ανομίας, περί χάους, περί κύκλου αίματος στη χώρα τα τελευταία δυόμισι χρόνια, γιατί είναι ντροπή αυτό που κάνετε. Είναι ντροπή αυτό που κάνετε. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Όπως, επίσης, είναι ντροπή, τα όσα ισχυρίζεστε για τον νόμο Παρασκευόπουλου, έναν αναγκαίο, όπως γνωρίζετε πολύ καλά, νόμο, διότι γνωρίζετε το χάος που επικρατούσε στις φυλακές και θα σας πω γιατί είναι ντροπή. Κάντε όση κριτική θέλετε στον νόμο. Είναι ντροπή να λέτε ψέματα, που μάλιστα αναπαράχθηκαν από τα φιλικά προς τη Νέα Δημοκρατία έντυπα ότι τάχα - το είπατε κι εσείς σήμερα - οι τρεις δράστες της ληστείας και της επίθεσης κατά μιας ογδονταπεντάχρονης γυναίκας, είχαν αποφυλακιστεί με βάση τον νόμο Παρασκευόπουλου. Όμως προκύπτει από την Ελληνική Αστυνομία ότι ουδεμία σχέση με την αλήθεια έχει η παραπάνω, δήθεν, αποκάλυψη κι ότι μόνο ένας εκ των τριών είχε εις βάρος του καταδίκη τεσσάρων μηνών για κλοπή, η οποία είχε μετατραπεί σε εξαγοράσιμη. Έτσι βγήκε έξω όχι με τον νόμο Παρασκευόπουλου. Όμως λίγο σας ένοιαξε αυτό, λίγο σας νοιάζει, εάν καμμιά σχέση έχει η πραγματικότητα με τον ισχυρισμό σας. Τόσο το χειρότερο για την πραγματικότητα, αρκεί ο ισχυρισμός σας να διαδοθεί! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Τα ίδια επιχειρούν - δεν το είπατε εσείς σήμερα - ορισμένα φιλικά σας μέσα και σε σχέση με τον δράση που συνελήφθη, σε χρόνο ρεκόρ μάλιστα της δολοφονίας Ζαφειρόπουλου, ότι τάχα μου και αυτός βρέθηκε έξω για να δολοφονήσει τον ατυχή δικηγόρο, αποφυλακισθείς διά του νόμου Παρασκευόπουλου, ενώ ο ίδιος βρέθηκε εκτός, κάνοντας χρήση αδείας που δεν είναι νόμος Παρασκευόπουλου και να σας θυμίσω, διότι εάν είναι έτσι…
Δεν τα είπαμε εμείς αυτά.
Λέω για τα δημοσιεύματα, δεν λέω ότι τα είπατε εσείς. Αλλά θα το λέγατε και εσείς, αφού copy paste κάνετε από τα δημοσιεύματα, δεν κάνετε τίποτα άλλο!
Εντάξει, ήσυχα!
Όχι, κύριε Πρόεδρε, θα τα πω.
Όχι να τα πείτε!
Όποιος ζούσε σ' αυτή τη χώρα φέτος το καλοκαίρι, είχε την αίσθηση, παρακολουθώντας τα μέσα ενημέρωσης, ότι έχει καεί όλη η Ελλάδα, ότι έχει επέλθει βιβλική καταστροφή, ότι τουλάχιστον το 2017 ήταν συγκρίσιμο με το 2007 τη μεγάλη φυσική καταστροφή της Ηλείας με τους δεκάδες νεκρούς. Και ήρθαν χθες τα επίσημα αποτελέσματα της Πυροσβεστικής, που παρουσιάζουν το επιχειρησιακό έργο του Πυροσβεστικού Σώματος και δείχνουν ότι σε σχέση με το 2016 είχαμε σημαντική μείωση των καμένων εκτάσεων. Το 2016 είχαμε τριακόσιες εξήντα πέντε χιλιάδες στρέμματα καμένα και διακόσιες δεκαέξι χιλιάδες στρέμματα το 2017. Προσέξτε, σε σχέση με τον μέσο όρο των προηγούμενων δεκαεννέα ετών το εξής: Τα προηγούμενα δεκαεννέα έτη ο μέσος όρος καμένων εκτάσεων ήταν τετρακόσιες ογδόντα χιλιάδες στρέμματα και το 2017, που τα μέσα έδιναν την αίσθηση και εσείς προσωπικά ότι είχε καεί ο τόπος, είχαμε διακόσιες δεκαέξι χιλιάδες στρέμματα, δηλαδή χαμηλότερα από το μισό. Αυτή είναι η εικόνα, αυτά είναι «fake news», στα οποία εσείς σπεύδετε, για να δημιουργήσετε την εικόνα της καταστροφολογίας, της καταστροφής. Ψάχνετε να πιαστείτε από οποιαδήποτε είδηση δημιουργεί εικόνα καταστροφής. Γιατί το κάνετε αυτό; Γιατί είστε απελπισμένος το κάνετε αυτό, γιατί σας έχει λείψει η εξουσία το κάνετε αυτό, αλλά κακό του κεφαλιού σας, κύριε Μητσοτάκη. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Έρχομαι τώρα στο θέμα της δολοφονίας του ατυχούς δικηγόρου, του Μιχάλη Ζαφειρόπουλου, για την οποία δεν μπήκατε καν στον κόπο να περιμένετε να ολοκληρωθεί η έρευνα της Αστυνομίας και σπεύσατε σ' αυτήν εδώ την Αίθουσα, δια στόματος του κ. Τζαβάρα, αλλά και άλλων στελεχών σας σε δημόσιες εμφανίσεις να ισχυριστείτε ότι πίσω από τη δολοφονία βρίσκονται πολιτικά κίνητρα. Και σε συνέχεια αυτής της στάσης, την επόμενη μέρα, πρωτοσέλιδο εφημερίδας γνωστής για τη στήριξή της στην παράταξή σας έσπευσε να ενημερώσει τους αναγνώστες ότι η δολοφονία Ζαφειρόπουλου προκαλεί πανικό στο Μαξίμου. Αναρωτιέμαι, λοιπόν, ειλικρινά: Τώρα, που η Ελληνική Αστυνομία σε χρόνο ρεκόρ εξιχνίασε το έγκλημα, συνέλαβε τον δράστη και ταυτοποίησε τους φυσικούς αυτουργούς και φυσικά, αποδεικνύεται ότι ουδεμία πολιτική χροιά υπήρχε στα κίνητρα των δραστών, τι έχετε να πείτε; Να το γράψουμε και αυτό στην άμμο, να το ξεχάσουμε, ήταν μια κακιά στιγμή ενδεχομένως; Πείτε το, όμως. Ζητήστε μια συγγνώμη για τον τρόπο με τον οποίο δηλητηριάζετε την κοινή γνώμη και προσπαθείτε να δημιουργήσετε θέματα εκεί που δεν υπάρχουν. Θέλω να κλείσω, κύριε Πρόεδρε, λέγοντας το εξής. Την πρωτομιλία μου θα κλείσω, γιατί φαντάζομαι, θα προκληθώ και θα έχουμε και δεύτερο γύρο τοποθετήσεων, είναι βέβαιο και έτσι προβλέπεται και έτσι είναι το σωστό.
Και για την πρωτομιλία έχετε άνεση χρόνου. Ο κύριος Πρόεδρος πήγε στα είκοσι έξι λεπτά, εσείς μπορείτε να πάτε μέχρι τα πενήντα. Τι να κάνουμε; Έτσι πάει.
Όχι, κύριε Πρόεδρε, δεν θα πάω.
Τι να κάνουμε; Έτσι πάει.
Κύριε Πρόεδρε, θα κλείσω λέγοντας το εξής: Κύριε Μητσοτάκη, είναι σαφές από όλα όσα είπατε και όσα κάνατε το τελευταίο διάστημα ότι ψάχνατε τελικά την ανομία εκεί που συμφέρει την ακροδεξιά ρητορική σας. Την ψάχνετε μόνο στα Εξάρχεια και όχι στους χούλιγκανς που οργανωμένα επιτίθενται σε γραφεία εφημερίδων, διότι οι ιδιοκτήτες τους έχουν αντίθεση με τους ιδιοκτήτες της ομάδας τους και όχι στη δράση των ταγμάτων της Χρυσής Αυγής. Διότι πληροφορήσατε το πανελλήνιο, εμάς και τη διεθνή κοινή γνώμη σε συνέντευξή σας στο «POLITICO» ότι σήμερα η Χρυσή Αυγή είναι σαν να μην υπάρχει. Έτσι είπατε. Δεν ψάχνετε, λοιπόν, την ανομία εκεί που εσείς δεν θέλετε να τη δείτε. Ξέρετε, όμως, η ανομία δεν συχνάζει μόνο στα Εξάρχεια. Συχνάζει και σε πιο χάι περιοχές. Συχνάζει εσχάτως και στην ίδια την αυλή σας, κύριε Μητσοτάκη. Βλέπω εδώ μπροστά τον Γραμματέα του κόμματός σας. Έχει περάσει μια εβδομάδα. Μια απάντηση δεν δώσατε στον ελληνικό λαό.
Δεν παρακολουθείτε.
Το τελευταίο διάστημα, κύριε Μητσοτάκη και κύριε Αυγενάκη, καθώς με διακόπτετε γιατί έχετε και το θράσος να μιλάτε, την τελευταία εβδομάδα η Αστυνομία έχει κουραστεί να συλλαμβάνει ανθρώπους με τους οποίους συναγελάζεστε, ανθρώπους με τους οποίους συναναστρέφεστε, μέλη εγκληματικών οργανώσεων. Έχει κουραστεί! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Ο ναρκέμπορος Παπουτσάκης χθες συνελήφθη φυγόποινος, ο μαυραγορίτης χρυσού Μπαμπάτσης παλιότερα. Αυτοί είναι οι άριστοι με τους οποίους κάνουν παρέα οι άριστοι συνεργάτες σας, κύριε Μητσοτάκη. Μέσα σε όλα αυτά - δηλαδή τζακ ποτ, να παίξετε κανένα Λόττο αυτές τις μέρες - ήρθε και η κατάθεση της γραμματέως Χριστοφοράκου, της κ. Τσακάλου, να μας θυμίσει ότι η ανομία δεν πίνει καφέ μόνο στα Εξάρχεια, κύριε Μητσοτάκη, αλλά δυστυχώς και στο σαλονάκι του κόμματός σας και μάλιστα από καφετιέρα «SIEMENS». [[Γέλωτες - χειροκροτήματα από τις πτέρυγες του ΣΥΡΙΖΑ και των ΑΝΕΛ]] Λυπάμαι πολύ, κύριε Μητσοτάκη, αλλά ήταν τόσο επίκαιρη αυτή η ερώτησή σας, που σήμερα είμαι εγώ αυτός που ρωτάω και εσείς αυτός που καλείστε να δώσετε απαντήσεις. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Να δώσετε επιτέλους πειστικές απαντήσεις στον ελληνικό λαό. Θα απομακρύνετε τον έμπιστό σας που συναγελάζεται, συνομιλεί και διευκολύνει εγκληματίες ή θα συνεχίσετε να του παρέχετε κάλυψη; Πρέπει να δώσετε απαντήσεις σήμερα, κύριε Μητσοτάκη. Δυστυχώς για εσάς δεν ρωτάτε εσείς.
Σας ευχαριστούμε. Τον λόγο έχει ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης για πέντε λεπτά.
Κύριε Τσίπρα, έχετε κάνει κωλοτούμπα στα πάντα. Ένα πράγμα, όμως, παραμένει σταθερό. Η έφεσή σας σε προσωπικές επιθέσεις, σε ψέματα και συκοφαντίες. Είστε ο ίδιος κ. Τσίπρας του 2015. [[Χειροκροτήματα από την πτέρυγα της Νέας Δημοκρατίας]] Γιατί βλέπετε, ο χαρακτήρας του ανθρώπου τελικά, κυρίες και κύριοι, δεν αλλάζει. Να ξεκινήσω, λοιπόν, με τις ανησυχίες σας για την κατεύθυνση του κόμματός μας και για τον προβληματισμό σας κατά το πόσο θέλουμε να πάμε τη Νέα Δημοκρατία προς τα δεξιά ή προς το κέντρο. Κύριε Τσίπρα, η αλήθεια είναι μία: Η Νέα Δημοκρατία πάει προς τα πάνω κι εσείς πάτε προς τα κάτω και αυτό αποτυπώνεται κάθε μέρα στη συνείδηση του ελληνικού λαού. [[Χειροκροτήματα από την πτέρυγα της Νέας Δημοκρατίας]] Μας αναφέρατε ότι επιχειρήσαμε να οργανώσουμε τη σημερινή συζήτηση, επειδή δεν μας αρέσει η πραγματικότητα την οποία εσείς δημιουργείτε με τις τεράστιες οικονομικές σας επιτυχίες. Πράγματι, κύριε Τσίπρα, δεν βολευόμαστε καθόλου, γιατί βάλατε φόρους και διαλύσατε τη μεσαία τάξη. Ούτε οι πολίτες βολεύονται. Δεν βολευόμαστε και δεν μας αρέσει καθόλου, κύριε Τσίπρα, το γεγονός ότι δημιουργείτε ψεύτικα πλεονάσματα χωρίς να δίνετε συντάξεις. Δεν μας αρέσει καθόλου το γεγονός ότι στα 14 δισεκατομμύρια μέτρα τα οποία έχετε πάρει έρχονται να προστεθούν ακόμα 5 δισεκατομμύρια μέτρα για το 2019 και το 2020 που φέρουν τη δικιά σας υπογραφή. [[Χειροκροτήματα από την πτέρυγα της Νέας Δημοκρατίας]] Γι' αυτό, κύριε Τσίπρα, δεν βρήκατε κουβέντα να πείτε. Και σίγουρα δεν μας αρέσει καθόλου το γεγονός ότι έρχεστε κυνικά και ομολογείτε ότι η πολιτική σας διέλυσε τη μεσαία τάξη διότι θέλατε να τα πάρετε - λέει - από τα μεσαία στρώματα για να τα δώσετε στους φτωχούς. Ξέρετε, εγώ αντιλαμβανόμουν τον ρόλο της Αριστεράς να τα παίρνει από τους πλούσιους και να τα δίνει στους φτωχούς. Εσείς τα παίρνετε από όλους και τους κάνετε όλους φτωχότερους. Αυτή είναι η παρακαταθήκη της δικιάς σας πολιτικής, κύριε Τσίπρα! [[Χειροκροτήματα από την πτέρυγα της Νέας Δημοκρατίας]] Έρχομαι τώρα στα ζητήματα που αφορούν το αντικείμενο της δικιάς μας ερώτησης. Τώρα θυμηθήκατε, κύριε Τσίπρα, την Ελληνική Αστυνομία; Τώρα τη θυμηθήκατε; Μου ζητήσατε να ζητήσω εγώ συγγνώμη από τι ακριβώς, κύριε Τσίπρα; Οι δικοί σας σύντροφοι ήταν αυτοί οι οποίοι αποκαλούσαν τους αστυνομικούς γουρούνια και δολοφόνους. Θα τα πούμε κάποια στιγμή σε αυτήν την Αίθουσα για να τα ακούσετε, κυρίες και κύριοι συνάδελφοι. Εσείς πρωτοστατούσατε σε όλες τις αντιδράσεις απέναντι στην Αστυνομία. Εσείς ήσασταν αυτός ο οποίος το 2008 έλεγε ότι η Αστυνομία έπρεπε να αφοπλιστεί και ότι τα ΜΑΤ είναι παρακρατικές οργανώσεις. Αυτά τα είπατε εσείς, κύριε Τσίπρα. Κοιτάξτε με λίγο. Θα ζητήσετε συγγνώμη για αυτά; Θα ζητήσετε συγγνώμη για όλα αυτά; Για το πώς συστηματικά υπονομεύατε την τήρηση του νόμου και της τάξης με μια ρητορική ακραία, με μια ρητορική εμπρηστική, με μια ρητορική η οποία μονίμως δεν αναγνώριζε μια απλή πραγματικότητα, ότι στη βία δεν υπάρχει ιδεολογικό πρόσημο. Δεν υπάρχει ιδεολογικό πρόσημο στη δολοφονία, δεν υπάρχει ιδεολογικό πρόσημο στη ληστεία. Δεν κοιτάει ο ληστής ή ο δολοφόνος αν αυτός ο οποίος σκοτώνει ή ληστεύει είναι δεξιός ή αριστερός. Πότε θα το καταλάβετε αυτό, κύριε Τσίπρα; Ότι αυτή δεν είναι μια ατζέντα η οποία αφορά την Αριστερά, τη Δεξιά ή το Κέντρο. Πότε θα αντιληφθείτε, κύριε Τσίπρα, ότι σε κάθε οργανωμένη πολιτεία το μονοπώλιο της βίας το έχει το κράτος και όχι η κάθε ομάδα εξουσιαστών η οποία μπορεί να θεωρεί ότι μπορεί να καίει την Αθήνα και να βρίσκεται συνέχεια στο απυρόβλητο, γιατί μπορεί να έχετε εκλεκτικές συγγένειες ιδεολογικές με αυτούς τους οποίους κάποτε προστατεύατε; Είχατε το θράσος, κύριε Τσίπρα, να σταθείτε εδώ πέρα και να θυμίσετε σε αυτήν ακριβώς την Αίθουσα τι συνέβη στη χώρα το '12, το '13 και το '14. Δεν θυμόμαστε τι συνέβη στη χώρα τότε; Από την άλλη μεριά της πλατείας ήσασταν, όλοι σας ή οι πιο πολλοί από σας. Εσείς υπονομεύατε τη νόμιμα εκλεγμένη κυβέρνηση. Εσείς υιοθετήσατε τη ρητορική του μίσους και της βίας. Και όταν πετύχατε τον στόχο σας, φορέσατε τα ωραία σας τα κοστούμια, καθίσατε στα βουλευτικά έδρανα για να έρχεστε τώρα να μας παριστάνετε τους τιμητές της δημοκρατίας. Δεν ξεχνάμε τον ρόλο σας και τον δικό σας ρόλο, κύριε Τσίπρα, στην επανάσταση των αγανακτισμένων το '13 και το '14. [[Χειροκροτήματα από την πτέρυγα της Νέας Δημοκρατίας]] Κύριε Τσίπρα, σας έθεσα μια σειρά από πολύ συγκεκριμένα ερωτήματα στα οποία δυστυχώς δεν πήρα καμμία απολύτως απάντηση. Τι συμβαίνει, κύριε Τσίπρα, στις φυλακές; Έχετε τη δυνατότητα και τώρα ακόμα να απαντήσετε. Γιατί καταργήσατε τις φυλακές τύπου Γ΄; Επανέρχομαι στο ζήτημα αυτό διότι το θεωρώ εξαιρετικά σημαντικό. Δεν ξέρετε ότι έχετε μετατρέψει τις φυλακές σε ένα κέντρο συνάθροισης τρομοκρατών, ποινικών και μεγαλομαφιόζων, οι οποίοι μπορούν ανά πάσα στιγμή να μιλούν με όποιον θέλουν και να σχεδιάζουν εγκληματικές πράξεις εντός των φυλακών; Μιλήσατε - και είναι ντροπή σας αυτό - για τη δολοφονία Ζαφειρόπουλου. Ο Μιχάλης Ζαφειρόπουλος ήταν φίλος μου και εξέχον στέλεχος αυτής της παράταξης. Με πολύ μεγάλη υπευθυνότητα τοποθετήθηκα δημόσια μετά τη φρικτή δολοφονία του. Και δεν αφήσαμε κανένα απολύτως υπονοούμενο. Ψεύδεστε όταν το λέτε αυτό. Είναι ντροπή στη μνήμη ενός ανθρώπου ο οποίος έχασε τη ζωή του!
Παρακαλώ πολύ!
Αλλά θα σας πω και κάτι ακόμα. Εάν αποκαλυφθεί, όπως εικάζεται, ότι η δολοφονία Ζαφειρόπουλου σχεδιάστηκε μέσα στις φυλακές, τι θα πείτε; Τι θα πείτε, κύριε Τσίπρα; Σας αφήνει παγερά αδιάφορο. Σας αφήνει αδιάφορο. Θα σηκώσετε απλά τους ώμους σας, μην αναγνωρίζοντας την πραγματικότητα που η δική σας πολιτική, δυστυχώς, έχει δημιουργήσει. Δεν βρήκατε να πείτε μια λέξη, κύριε Τσίπρα, για το ζήτημα των πανεπιστημίων. Γιατί σας ενοχλεί τόσο πολύ αυτή η συζήτηση; Για τις διάφορες ομάδες αντιεξουσιαστών που μονίμως βρίσκουν άσυλο μέσα στα πανεπιστήμια, αφού έχουν κάψει, σπάσει και λεηλατήσει την Αθήνα, για την περίπτωση του φοιτητή ΑΜΕΑ ο οποίος έφαγε ξύλο γιατί τόλμησε να μπει στο πανεπιστήμιο χωρίς να πάρει την άδεια κάποιων, για όλα αυτά, κύριε Τσίπρα, στα τριάντα πέντε λεπτά της φλύαρης πρωτολογίας σας - η οποία έμοιαζε πιο πολύ με ανάγνωση αστυνομικού δελτίου, παρά με ομιλία Πρωθυπουργού - δεν βρήκατε κουβέντα να πείτε. Κύριε Τσίπρα, λυπάμαι πραγματικά διότι γνωρίζετε κι εσείς πολύ καλά ότι η κατάσταση σήμερα στα πανεπιστήμια έχει ξεφύγει από κάθε έλεγχο. Γνωρίζετε πολύ καλά ότι το περιβόητο «άσυλο ιδεών» έχει μετατραπεί σε ένα άσυλο παραβατικότητας. Σας λέω, λοιπόν, από εδώ πέρα, ξεκάθαρα, - διότι οι καλοί λογαριασμοί κάνουν τους καλούς φίλους - ότι το πανεπιστήμιο είναι δημόσιος χώρος και ο Ποινικός Κώδικας θα ισχύει και εντός του πανεπιστημίου, με μια εξαίρεση μόνο για τα εγκλήματα που αφορούν την ελευθερία της έκφρασης. Για όλα τα άλλα εγκλήματα, επί δικών μας ημερών, θα ισχύει ο Ποινικός Κώδικας εντός του πανεπιστημίου, για να τελειώνουμε μια και καλή με αυτά τα άθλια φαινόμενα τα οποία δηλητηριάζουν το δημόσιο πανεπιστήμιο, δημιουργούν εικόνα ανομίας στο δημόσιο πανεπιστήμιο και δίνουν ευκαιρίες σε μικρές ομάδες, ενδεχομένως πολιτικών σας φίλων, να έχουν μετατρέψει τα πανεπιστήμια σε άντρο ανομίας. Σιδηρόφρακτη αστυνομία. Τον μόνο σιδηρόφρακτο δρόμο τον οποίο βλέπω εγώ είναι η Ηρώδου Αττικού, κύριε Τσίπρα. Επί δικών σας ημερών έγινε αυτό. Τον έχετε μετατρέψει σε προσωπικό δρόμο. Είχατε το θράσος, για άλλη μια φορά, με αυτήν την προκλητική χυδαιότητα που σας χαρακτηρίζει, να μιλήσετε για απολύσεις αστυνομικών. Ποιος απέλυσε αστυνομικούς, κύριε Τσίπρα;
Παρακαλώ, κάντε ησυχία.
Λέτε ψέματα! Είστε χυδαίοι ψεύτες και συκοφάντες! Διότι αυτό που έκανε ο κ. Δένδιας ήταν να καταργήσει κενές οργανικές θέσεις. Όταν καταργήθηκε η Δημοτική Αστυνομία οι εργαζόμενοι μετακινήθηκαν σε άλλες υπηρεσίες. Λέτε ψέματα, λοιπόν, ότι απολύθηκαν αστυνομικοί.
Υπηρεσίες ασφαλείας όμως...
Είπατε ότι απέλυσα αστυνομικούς. Ζητήστε συγγνώμη γι' αυτό το οποίο είπατε, κύριε Τσίπρα. Ζητήστε συγγνώμη τώρα! Διότι η έφεσή σας στο ψέμα, δυστυχώς, είναι παντελώς ανεξέλεγκτη.
Παρακαλώ ησυχία! Διευκρινίστηκαν τα θέματα.
Κύριε Πρόεδρε, οι σωφρονιστικοί υπάλληλοι στις φυλακές, όχι...
Διευκρινίστηκαν έτι περαιτέρω τώρα, βοηθήσατε, κύριε Αθανασίου.
Διευκρινίστηκαν, κύριε Πρόεδρε, αλλά αυτό δεν ακυρώνει το γεγονός ότι ο Πρωθυπουργός της χώρας ανερυθρίαστα στέκεται σε αυτό το Βήμα και λέει ψέματα για άλλη μια φορά.
Δεν ντρέπεστε;
Εσείς να ντρέπεστε. Παραφερθήκατε.
Κυρία Αυλωνίτου, σας παρακαλώ, να μην ξαναμιλήσετε. Σας αναφέρω προσωπικά, διότι είναι η τρίτη φορά. Τις δύο προηγούμενες δεν αναφέρθηκα. Να μην ξαναγίνει αυτό.
Αναφερθήκατε στην υπόθεση του Γραμματέα της Πολιτικής Επιτροπής. Φανταζόμουν ότι θα το κάνατε, διότι το προετοιμάζατε με πολύ μεγάλη συστηματικότητα όλη την εβδομάδα, ως τη μεγάλη, δήθεν, αποκάλυψη. Μέχρι τώρα, έντυπα και ιστοσελίδες, που είχαν στηθεί για λογαριασμό σας ήταν φερέφωνα της κυβερνητικής γραμμής. Πρώτη φορά, όμως, βλέπω Πρωθυπουργό να λειτουργεί ως φερέφωνο εφημερίδας. Αυτοί τα γράφουν, κύριε Τσίπρα και εσείς τα εκφωνείτε. Υποσχεθήκατε ότι θα είστε κάθε λέξη του Συντάγματος και γίνατε κάθε λέξη της κάθε φυλλάδας, η οποία ανακυκλώνει συνέχεια την ίδια μασημένη τροφή. Και η ειρωνεία είναι ότι σήμερα μιλάμε για ανομία και έρχεστε εδώ, να θολώσετε τα νερά, με άσχετες υποθέσεις του παρελθόντος, οι οποίες, εξ όσων γνωρίζω, έχουν κιόλας απαντηθεί. Και όλα αυτά, έχουν γίνει, δήθεν συμπτωματικά, μόλις σας καταθέσαμε μια ερώτηση για τα θέματα της ασφάλειας. Ξέρετε, όμως, στην πολιτική, κύριε Τσίπρα, δεν υπάρχουν συμπτώσεις. Γιατί η εμφάνισή σας σήμερα, ειδικά στο τέλος της ομιλίας σας, - είχα την ελπίδα ότι δεν θα αναφερόσασταν τελικά εκεί - ...
Είμαι σίγουρος ότι είχατε την ελπίδα.
...ήταν αξιοθρήνητη, διότι ήρθατε επί της ουσίας να μιλήσετε ως επίσημος εκπρόσωπος του παρακράτους ΣΥΡΙΖΑ και ΑΝΕΛ. [[Χειροκροτήματα από την πτέρυγα της Νέας Δημοκρατίας]] Ένα παρακράτος, κύριε Τσίπρα, που τρέφεται από σκοτεινούς μηχανισμούς. Ένα παρακράτος, το οποίο, όταν δεν εκβιάζει, συκοφαντεί, πάντα με στήριξη συγκεκριμένων μέσων μαζικής ενημέρωσης, που κατασκευάσατε εσείς, για να σας στηρίξουν. Είναι το παρακράτος των τηλεφωνικών παρακολουθήσεων και των πιέσεων στη δικαιοσύνη, κάτι που εξάλλου, έχουν καταγγείλει επανειλημμένως και οι ίδιοι οι δικαστές. Κύριε Τσίπρα, όχι μόνο γυρίσατε τη χώρα πίσω σε όλα, αλλά καταφέρατε και την επιστρέψατε στη χειρότερη περίοδο του «αυριανισμού». Έτσι εξάλλου, εξηγείται το ότι ο κ. Κουρής είναι ο πιστότερος θαυμαστής σας. Δυστυχώς όμως και γι' αυτούς, αλλά και για κάθε Έλληνα πολίτη στην Ελλάδα υπάρχει ακόμα η διάκριση των εξουσιών. Υπάρχει η δικαιοσύνη, κύριε Τσίπρα, η οποία θα κρίνει και στην οποία θα μπορούν να βρουν το δίκιο τους όσοι προσφύγουν σε αυτήν, όσοι θεωρούν ότι σήμερα συκοφαντούνται από εσάς και από τα διάφορα φερέφωνα, τα οποία μπορεί να εκπροσωπείτε. Ένα μήνυμα θέλω να στείλω, όμως, σήμερα από το Βήμα της Βουλής στα διάφορα διαπλεκόμενα «τζάκια», παλιά και νέα, τα οποία σας συναναστρέφονται εσχάτως.
Παρακαλώ πολύ, κάντε ησυχία! Όχι επιφωνήματα! Συνεχίστε, κύριε Πρόεδρε.
Όχι μόνο δεν σας φοβόμαστε, κύριε Τσίπρα, αλλά να είστε σίγουροι ότι, όσο θα ακολουθείτε τέτοιες μεθόδους λάσπης και συκοφαντίας, θα συντριβείτε από την ετυμηγορία του ελληνικού λαού, στον οποίο θα λογοδοτήσετε. Κάποιοι άλλοι θα λογοδοτήσουν στη δικαιοσύνη και - πιστέψτε με - θα έχουν πολλούς λόγους αυτοί σήμερα να φοβούνται. Να σας πω κάτι, κύριε Τσίπρα: Εκλογές έχουν χάσει πολλοί πολιτικοί ικανότεροι - κατά την εκτίμησή μου - και σημαντικότεροι από εσάς. Δεν είναι ντροπή να χάνεις εκλογές. Θα το μάθετε και εσείς κάποια στιγμή. Ντροπή είναι να προσπαθείς να επιβιώσεις με αθλιότητες, χυδαιότητες, μέσα από συμμαχίες με Κουρήδες και Βαξεβάνηδες. Αυτή είναι η κατάντια σας και αυτή θα σας στιγματίσει! [[Χειροκροτήματα από την πτέρυγα της Νέας Δημοκρατίας]] Και λυπάμαι ειλικρινά, που επιλέξατε να ακολουθήσετε αυτόν τον δρόμο. Για άλλη μια φορά, δεν πήρα απαντήσεις. Για να δω αν θα πάρω στη δευτερολογία μου. Δεν πήρα απαντήσεις ούτε γιατί ανοίξατε τις πόρτες των φυλακών ούτε γιατί κάνατε τα χατίρια των τρομοκρατών ούτε γιατί είστε μπόσικοι στους «Ρουβίκωνες» ούτε γιατί κάνετε τα στραβά μάτια στην ανομία και στο έγκλημα. Σήμερα, όμως, οφείλετε, αν μη τι άλλο, να ζητήσετε, έστω και καθυστερημένα, μια συγγνώμη από αυτούς για τους οποίους ήρθαμε να συζητήσουμε, διότι τους αντιμετωπίσατε όλους ως ένα σκηνικό, για να βγείτε και να πετάξετε λάσπη, από όσους έχασαν ανθρώπους, συνανθρώπους τους, από τους δολοφόνους, που αποφυλακίσατε, από όλους όσοι έπεσαν θύματα κλοπών και βασανιστηρίων, από όσους διπλοκλειδώνουν τα σπίτια τους από τον φόβο, από τους άντρες της Αστυνομίας, τους οποίους συκοφαντήσατε, από όλους τους πολίτες, που σήμερα περίμεναν από εσάς κάποιες συγκεκριμένες δεσμεύσεις και δεν άκουσαν τίποτα. Σε όλους αυτούς, κύριε Τσίπρα, χρωστάτε μια συγγνώμη. Δεν θα την πάρουν. Όλοι αυτοί δεν θα ακούσουν καμμία συγγνώμη από εσάς. Η συγγνώμη δεν είναι συμβατή, δυστυχώς, με τον κυνισμό σας. Και είναι ο ίδιος κυνισμός του κ. Τσακαλώτου και του κ. Χουλιαράκη, που επιτέλους ομολόγησαν ότι εξόντωσαν τη μεσαία τάξη με τους παράλογους φόρους τους οποίους επέβαλαν. Κύριε Τσίπρα, αντί να χασκογελάτε κάθε τρεις και λίγο, θα σας συμβούλευα να προσδεθείτε,... [[Θόρυβος - διαμαρτυρίες από την πτέρυγα του ΣΥΡΙΖΑ]] …διότι η ετυμηγορία του ελληνικού λαού έρχεται και θα είναι αμείλικτη μαζί σας. Και μετά να δω τι θα γίνει στο κόμμα σας, όταν δεν θα υπάρχει ο συγκολλητικός ιστός της εξουσίας.
Ευχαριστούμε. Τον λόγο έχει ο Πρωθυπουργός για τη δευτερολογία του.
Κύριε Πρόεδρε, ο κ. Μητσοτάκης έχασε την ψυχραιμία του, είναι προφανές. Έκλεισε αυτήν τη δευτερολογία - κατά την οποία δεν ξέρω πόσες φορές επανέλαβε τις λέξεις «ψεύτης», «ψεύτικα», «ντροπή», «ντροπή σας», δεν έχει τίποτε άλλο να πει - με μια κορώνα που θύμιζε χιλιαστές, «η ετυμηγορία έρχεται, η Δευτέρα Παρουσία έρχεται». [[Χειροκροτήματα από την πτέρυγα του ΣΥΡΙΖΑ]] Κύριε Μητσοτάκη, με λέτε διαρκώς ψεύτη, από το πρωί μέχρι το βράδυ. εσείς, που λέτε αλήθειες, γιατί σήμερα δεν τολμήσατε να πείτε μια αλήθεια στον ελληνικό λαό για δύο κρίσιμα θέματα, τα οποία σας έβαλα; Σας έβαλα και το θέμα - παλιό, αλλά βέβαια επίκαιρο, μετά την κατάθεση της κ. Τσακάλου - για τα δώρα της «SIEMENS» προς εσάς προσωπικά και μέλη της οικογένειάς σας και σας έβαλα το θέμα του στενού σας συνεργάτη κ. Αυγενάκη. Θα εξηγήσω γιατί και πώς το έβαλα αυτό. Όμως, εσείς, που λέτε τις αλήθειες, δεν τολμήσατε. Διαγράφετε άλλα μέλη της Κοινοβουλευτικής σας Ομάδας επειδή έχουν άλλη άποψη από εσάς, αλλά, απ' ότι κατάλαβα, θεωρείτε αυτονόητο ότι ο Γραμματέας του κόμματός σας μπορεί να συνομιλεί, να συναγελάζεται, να φωτογραφίζεται, να προστατεύει και να διευκολύνει άτομα του κοινού ποινικού δικαίου. Όμως πριν έρθω σε αυτό, θέλω να σας πω κάτι. Χάσατε την ψυχραιμία σας, μιλήσατε για ψεύτικα πλεονάσματα. Δεν θέλω να αναφερθώ σε αυτό. Θέλω να σας πω το εξής: Η υπόθεση του κ. Αυγενάκη δεν ξεκίνησε από κανένα παρακράτος, κύριε Μητσοτάκη. Παρακράτος μάλλον είναι αυτοί οι οποίοι συναναστρέφονται με άτομα του κοινού ποινικού δικαίου. Εσείς εδώ ουσιαστικά, κάνετε κριτική στην εφημερίδα, που το δημοσίευσε, θα κάνετε και μηνύσεις. Σε λίγο, μπορεί να κάνετε μηνύσεις και στον εισαγγελέα, που έφτιαξε τη δικογραφία. Θα μηνύσετε και την ίδια τη δικογραφία εσείς, στο τέλος! Όμως, εδώ έχουμε ένα γεγονός, το οποίο δεν έχει να κάνει ούτε με παρακράτος, όπως λέτε ούτε με παρακρατικούς μηχανισμούς. Έχει να κάνει με τη δίωξη του κοινού εγκλήματος. Το Τμήμα Ναρκωτικών του ΣΔΟΕ παρακολουθούσε έναν ύποπτο για ναρκεμπορία, για φυτεία στη Φθιώτιδα. Και σωστά τον παρακολουθούσε. Με εισαγγελική παραγγελία τον παρακολουθούσε. Έτσι γίνεται όταν υπάρχουν ύποπτοι για τέλεση εγκλημάτων του κοινού ποινικού δικαίου. Έπεσε πάνω σε συνομιλίες με κάποιον άλλο, συνεταίρο του προφανώς, στο κοινό ποινικό έγκλημα, μαυραγορίτη χρυσού, που εμπλέκεται σε ένα κύκλωμα, που έβγαζε στο εξωτερικό κοσμήματα, για να τα φέρει πίσω σε ράβδους χρυσού και εκεί που παρακολουθούσαν τον συγκεκριμένο - και το έκαναν στο τέλος, στοιχειοθέτησαν το κατηγορητήριο και όλα αυτά είναι στη δικογραφία - οι κοριοί της Αστυνομίας, που με εισαγγελική παραγγελία παρακολουθούσαν τους δύο κακοποιούς, έπιασαν τον Γραμματέα της Κοινοβουλευτικής σας Ομάδας και τον έμπιστό του φρουρό να συνομιλούν με τους κακοποιούς. Εδώ, βέβαια, εσείς κάνατε εξεταστική επιτροπή, γιατί ο Καμμένος μίλησε με τον υπόδικο και του είπε να πάει στη δικαιοσύνη. Άρα, με την ίδια λογική, θα έπρεπε να μην εγείρω το θέμα. Αλλά το θέμα δεν είναι ότι συνομιλούσε.
Ξέρουμε τι είπε;
Εδώ, όμως, ξέρουμε τι είπε, κύριε Μητσοτάκη, και τον έχετε ακόμα Γραμματέα του κόμματός σας. [[Χειροκροτήματα από την πτέρυγα του ΣΥΡΙΖΑ]] [[Θόρυβος - διαμαρτυρίες από την πτέρυγα της Νέας Δημοκρατίας]] Καθίστε κάτω, κύριε Αυγενάκη.
Κάντε ησυχία. Κύριε Αυγενάκη, αυτά τα οποία λέτε, δεν γράφονται στα Πρακτικά. Δεν θα κάνετε έτσι. Αν θέλετε, κάντε δηλώσεις στον Τύπο έξω ή στα κανάλια, όχι εδώ μέσα και με τέτοιον τρόπο. Καταλάβατε; Το θράσος αρκετό! Σας παρακαλώ! Μίλησε ο Πρόεδρος της Νέας Δημοκρατίας δύο φορές. Δεν έχει ανάγκη συνηγόρων.
Ο κ. Αυγενάκης είναι λογικό να έχει χάσει την ψυχραιμία του, αλλά δεν χρειάζεται να χάνει την ψυχραιμία του, διότι έχει τη σθεναρή στήριξη του Αρχηγού του κόμματός του. Οπότε, μη με κατηγορείτε διαρκώς. Έχετε στήριξη. Μην εκνευρίζεστε. Το ερώτημα είναι γιατί ο κ. Μητσοτάκης παρέχει αυτή τη στήριξη. Με τι τον κρατάει ο κ. Αυγενάκης και δεν του ζητάει εξηγήσεις;
Κάντε ησυχία. Μη μιλάτε από κάτω.
Θέλω, λοιπόν, να πω το εξής. Ο κ. Αυγενάκης έρχεται εδώ και εξεγείρεται με βαρύτατες εκφράσεις εναντίον του Πρωθυπουργού - πριν από λίγο εκτός από «ψεύτη» είπατε και άλλες λέξεις - ενώ κατάγεται από μια περιοχή που πράγματι, υπάρχει φιλότιμο, ο ίδιος, παρ' ότι κατάγεται από εκεί, αντί να σπεύσει και να πει ότι «ναι, εγώ μίλησα με αυτούς» και να εξηγήσει γιατί μίλησε με αυτούς, τι κάνει; Απολύει τον έμπιστό του, τον φρουρό του, θέλοντας ενδεχομένως να φορτώσει σε αυτόν την ευθύνη; Δεν ξέρω γιατί. Πόσο έντιμη στάση είναι αυτή; Ο φρουρός του, ο έμπιστός του, λοιπόν, ο οποίος συνομιλούσε με τον μαυραγορίτη, που είναι συνεργάτης του φυγόποινου και συλληφθέντα χθες εμπόρου ναρκωτικών, δεν στέκεται μονάχα στις συναλλαγές, στα «δώρα», δηλαδή, του μαυραγορίτη προς τον κ. Αυγενάκη για διάφορου τύπου εξυπηρετήσεις, αλλά κατά τη συνομιλία του, που έχει καταγραφεί, όχι από το παρακράτος, κύριε Μητσοτάκη, αλλά από τον επίσημο μηχανισμό της Ελληνικής Αστυνομίας, που παρακολουθεί ποινικούς με εισαγγελική παραγγελία, φέρεται να λέει ότι ο άριστος συνεργάτης σας είναι αυτός ο οποίος διευκόλυνε, με προσπάθεια για να αποφυλακιστεί, έναν εκ της σπείρας των απαγωγέων του Παναγόπουλου. Εσείς αυτά τα θεωρείτε φυσιολογικά να συμβαίνουν; Δεν θα ζητήσετε από τον κ. Αυγενάκη να σας εξηγήσει τι είναι όλα αυτά; Πείτε μας μία απάντηση, ότι είναι ψέματα, πείτε μας κάτι. Αντ' αυτού, εσείς έρχεστε εδώ και αντί να πείτε μία κουβέντα για όλα αυτά, επικεντρώνετε την κριτική σας στο μέσο, το οποίο ανέδειξε την υπάρχουσα δικογραφία. Κάντε μήνυση και στη δικογραφία, κάντε κάτι, ό,τι νομίζετε, αλλά νομίζω ότι είσαστε σε πολύ δύσκολη θέση. Έρχομαι και στα υπόλοιπα. Κύριε Μητσοτάκη, κατά καιρούς έχουν κατηγορηθεί στελέχη του κόμματός σας και σε άλλες περιπτώσεις, για συνομιλίες με ποινικούς και για συνομιλίες με κυκλώματα εκβιαστών. Να θυμίσω - γιατί δεν είναι μόνο ο κ. Αυγενάκης, το θέμα είναι μια νοοτροπία - ότι πολύ πρόσφατα - δεν πάει ενάμισης χρόνος - αποκαλύφθηκε ότι το κόμμα σας χρηματοδοτούσε τον Παναγιώτη Μαυρίκο, ο οποίος πριν τον τραγικό του θάνατο είχε κατηγορηθεί για συμμετοχή σε κύκλωμα εκβιαστών, σε βάρος δημόσιων επιχειρήσεων κοινής ωφέλειας, τραπεζών και επιχειρηματιών, για να παίρνουν διαφημίσεις. Ωραία, επίσημα και θεσμικά απ' ό,τι φαίνεται - γιατί βγήκαν τα τιμολόγια, όχι σε δικές μας φιλικές εφημερίδες, σε εφημερίδες που σας στηρίζουν - πληρωνόταν κανονικά. Απάντηση δεν πήραμε από τη Νέα Δημοκρατία. Όπως επίσης δεν πήραμε απάντηση για μια σειρά άλλες άνομες συμπεριφορές και συναλλαγές στελεχών, όπως για παράδειγμα του κ. Σκλαβούνη, τον οποίο χρίσατε επικεφαλής στο αναπτυξιακό πρόγραμμα της Νέας Δημοκρατίας, αναβαθμίζοντάς τον, από το Ταμείο Χρηματοπιστωτικής Σταθερότητας, που τον είχε βάλει ο κ. Σαμαράς και πολύ αργότερα ελέγχθηκε για κύκλωμα εκτεταμένης φοροδιαφυγής δισεκατομμυρίων, για χάρη των πελατών της τράπεζας UBS. Γιατί τα λέω, όμως, όλα αυτά; Τα λέω όλα αυτά, κύριε Μητσοτάκη, γιατί ανομία και εγκληματικότητα, δυστυχώς, δεν είναι μόνο οι μολότοφ. Είναι και οι εκβιαστές, είναι και οι λαθρέμποροι χρυσού, είναι και η «SIEMENS», με τα δώρα σε πολιτικούς, είναι και η διαφθορά και τα ατελείωτα σκάνδαλα του «λευκού κολάρου». Και σε όλα αυτά, παρά τις δριμύτατες κατηγορίες που ασκήσατε σε εμένα ως «ψεύτη», ως «απατεώνα», και στον κ. Παρασκευόπουλο και σε άλλους, δεν βρήκατε ούτε μία λέξη να πείτε. εσείς, που λέτε τις αλήθειες, πείτε μας μια αλήθεια για όλα αυτά. Κύριε Μητσοτάκη, το μόνο που θα σας πω κλείνοντας, είναι ότι σήμερα δεν τολμήσατε να κάνετε κάτι για το οποίο όλοι θα σας έδιναν συγχαρητήρια. Δεν τολμήσατε να αποπέμψετε τον κ. Αυγενάκη, τον στενό σας συνεργάτη, για τις συνδιαλλαγές του με ανθρώπους του παρακράτους. Γιατί αυτοί είναι παρακράτος, όχι οι αστυνομικοί που εξιχνιάζουν υποθέσεις του κοινού ποινικού δικαίου. Δεν βρήκατε αυτό το θάρρος και την έντιμη στάση να βγείτε εδώ, στο ελληνικό Κοινοβούλιο και να πείτε, ναι, ανομία δεν είναι μόνο τα Εξάρχεια, ανομία είναι και αυτό, όπου και όποτε συμβαίνει. Αν' αυτού, για άλλη μια φορά, εκφράσατε τη βεβαιότητά σας ότι θα νικήσετε στις επόμενες εκλογές και, ω του θαύματος, φτάσατε στο σημείο να κατηγορείτε εμένα, εσείς, για στήριξη από «τζάκια». Κύριε Μητσοτάκη, ένα θα σας πω. Ο ελληνικός λαός θα είναι αυτός που θα δώσει την τελική ετυμηγορία. Να είστε, όμως, σίγουρος ότι σε καμμιά χώρα του κόσμου ούτε και στην Ελλάδα, η «SIEMENS» δεν κέρδισε εκλογές.
Κύριε Πρόεδρε, θα ήθελα τον λόγο.
Μισό λεπτό, παρακαλώ. Από τον Κανονισμό δεν προβλέπεται κύκλος τριτολογιών, να είναι σαφές. Ο κ. Μητσοτάκης, όμως, θέλει κάτι, ενδεχομένως και επί προσωπικού, και βεβαίως, στη συνέχεια θα απαντήσει ο Πρωθυπουργός. Ορίστε, έχετε τον λόγο.
Ναι, είναι επί προσωπικού. Κύριε Τσίπρα, δεν πήρα κανένα δώρο, από καμμία «SIEMENS». Το γνωρίζετε πάρα πολύ καλά και επιμένετε να επαναλαμβάνετε την ίδια σταθερή συκοφαντία. Θα σας ζητήσω να μην το ξανακάνετε, διότι ψεύδεστε για άλλη μια φορά και σε αυτό το ζήτημα. Ως προς το ζήτημα του παρακράτους, στο οποίο αναφέρθηκα, δεν σας φαίνεται παράξενο, κυρίες και κύριοι συνάδελφοι, ότι κάθε φορά διαρρέουν στην ίδια εφημερίδα επιλεκτικά αποσπάσματα συνομιλιών, που αφορούν στελέχη της Νέας Δημοκρατίας; Σας φαίνεται λογικό αυτό, κύριε Τσίπρα;
Άμα μιλάνε με ποινικούς.
Σας φαίνεται λογικό ότι σήμερα εσείς εδώ πέρα, ως Πρωθυπουργός, δεν μπορείτε να διασφαλίσετε το απόρρητο των επικοινωνιών; Σας φαίνονται λογικά όλα αυτά τα πράγματα, τα οποία συμβαίνουν;
Παρακαλώ πολύ, ησυχία.
Εξηγήστε μου, λοιπόν, εάν αυτή η πραγματικότητα με την οποία βρισκόμαστε αντιμέτωποι μονίμως να υπάρχει απειλή ότι κάποιος ακούει κάποιον και ότι κάποια συνομιλία μπορεί να διαρρεύσει σε κάποιο φιλικό σας έντυπο, για να δημιουργήσετε πρόβλημα - υποτίθεται - στη Νέα Δημοκρατία, είναι λογικό; Για άλλη μία φορά είπατε ψέματα. Ο κ. Σκλαβούνης ουδέποτε ήταν σύμβουλός μου. Ανακοινώθηκε το όνομά του για μία μέρα. Στη συνέχεια δημοσιεύτηκε αυτή η κατηγορία η οποία δεν έχει αποδειχθεί ακόμα - το τονίζω! - και για άλλη μία φορά σπεύδετε εσείς να δολοφονείτε χαρακτήρες. Όταν, όμως, κάποιοι άνθρωποι θα έρθουν στο δικαστήριο και θα αθωωθούν, το μόνο το οποίο θα έχει μείνει θα είναι η σπίλωση του χαρακτήρα τους. Αυτά τα οποία μου λέτε για τον κ. Μαυρίκο ούτε τα γνωρίζω ούτε με αφορούν. Ίσως, όμως, θα πρέπει να ρωτήσετε τον κ. Παππά για τα τιμολόγια τα οποία εξοφλούσε στον κ. Δαβαράκη. Σας ευχαριστώ πάρα πολύ.
Τον λόγο έχει ο κύριος Πρωθυπουργός για να κλείσουμε τη συζήτηση.
Θα είμαι πολύ σύντομος, κύριε Πρόεδρε, γιατί το θέμα έχει εξαντληθεί. Είναι προφανές ότι ο κ. Μητσοτάκης ή δεν κατάλαβε ή δεν θέλει να καταλάβει τι του λέω. Αναφέρθηκε για άλλη μία φορά στο απόρρητο των συνομιλιών. Του επαναλαμβάνω, λοιπόν, ότι πρόκειται για μια διαδικασία η οποία ορθώς γίνεται έτσι με εισαγγελική παραγγελία. Όταν η Ελληνική Αστυνομία βρίσκεται μπροστά σε κυκλώματα του κοινού ποινικού δικαίου, παρακολουθεί τις συνομιλίες.
Ήσυχα παρακαλώ. Τι έχετε πάθει, κύριε Γεωργαντά; Σας παρακαλώ!
Οι συνομιλίες, λοιπόν, αυτές βρέθηκαν στη δικογραφία και είναι στη δικογραφία. Η δικογραφία, λοιπόν, αυτής της περιβόητης υπόθεσης της μαύρης αγοράς χρυσού, ως γνωστόν είναι - όσοι γνωρίζουν και είναι και νομικοί - ανοιχτή σε όλους τους δικηγόρους που εμπλέκονται με την υπεράσπιση προσώπων και άρα, υπ' αυτή την έννοια δεν υπάρχει απόρρητη διαδικασία. Δεν υπάρχει περιφρούρηση της δικογραφίας. Το γνωρίζουμε όλοι αυτό. Άρα λοιπόν, θέλετε και τα λέτε αυτά ή σας ξεφεύγουν; Μάλλον σας ξεφεύγουν.
Λίγο ησυχία παρακαλώ.
Πάμε στην ουσία τώρα. Είναι προφανές ότι ο κ. Μητσοτάκης δεν θέλησε επί της ουσίας απαντήσεις. Ο ίδιος γνωρίζει τον λόγο. Αντ' αυτού είπε πάνω από δεκαπέντε φορές ότι ο Πρωθυπουργός είναι ψεύτης, ότι προσπαθεί να κρατηθεί με ενέργειες που τις χαρακτηρίσατε έκνομες. Εγώ, κύριε Μητσοτάκη, θέλω να σας πω ένα πράγμα: Το εάν εσείς είστε ή δεν είστε αθώος, το εάν ο κ. Αυγενάκης είναι ή δεν είναι αθώος δεν είναι η Βουλή που θα το κρίνει. Για άλλη μία φορά, όμως, με είπατε ψεύτη.
Ήσυχα παρακαλώ!
Μην εκνευρίζεστε.
Παρακαλώ πολύ! Μην κάνετε επεισόδιο!
Μην εκνευρίζεστε τόσο πολύ. Θα λογοδοτήσετε απέναντι στους ψηφοφόρους σας που είναι οι εντολείς σας. Εγώ, λοιπόν, αυτό που θέλω να σας πω κύριε Μητσοτάκη είναι ότι σε ό,τι με αφορά - γιατί είπατε ότι είμαι ψεύτης, ότι σας κάνω προσωπικές επιθέσεις - μετέφερα εδώ όχι τη δική μου, αν θέλετε, κρίση σε σχέση με το αν πήρατε ή δεν πήρατε τα δώρα από τη «SIEMENS», αλλά την κατάθεση της γραμματέως του κ. Χριστοφοράκου. Γνωρίζετε τον κ. Χριστοφοράκο, φαντάζομαι. Είναι αυτός ο οποίος διέφυγε στο εξωτερικό χάρη στο γεγονός ότι η κ. Μπακογιάννη δεν φρόντισε τότε να διαβιβάσει το ένταλμα για να συλληφθεί. Διέφυγε στο εξωτερικό όπως και ο Καραβέλας και άλλοι. Η γραμματέας του κ. Χριστοφοράκου βγήκε, λοιπόν, χθες στο δικαστήριο και είπε ότι είχε παραγγείλει τηλεφωνικά κέντρα για τον εξοπλισμό πολιτικών γραφείων του Κυριάκου Μητσοτάκη. Και μάλιστα - νομίζω - ότι η κάλυψη δαπάνης ξεπερνούσε το επιτρεπόμενο όριο. Είπε, επίσης: «Μου είχε πει ο κ. Χριστοφοράκος να βρω τρόπο να καλυφθούν από την εταιρεία, αλλά εγώ δεν είχα κανένα μαγικό τρόπο. Υπήρξε μεγάλη χρονοτριβή, έγινε φασαρία στον Τύπο και αφού έγινε φασαρία στον Τύπο, τελικά ο κ. Μητσοτάκης κάλυψε το ποσό». [[Θόρυβος από την πτέρυγα της Νέας Δημοκρατίας]] Τα καλύψατε, δηλαδή, κύριε Μητσοτάκη, όταν σας έπιασαν με τη γίδα στην πλάτη, εν προκειμένω όχι με τη γίδα, αλλά με τα δώρα της «SIEMENS». Κύριε Μητσοτάκη, ακούστε να δείτε, αυτά ενδεχομένως εσείς να θεωρείτε ότι είναι γνωστά. Ενδεχομένως, επίσης, να θεωρείτε ότι δεν παίζουν κανέναν ρόλο. Όμως ξέρετε κάτι; Εγώ θα σας πω ένα πράγμα: Σήμερα διεκδικείτε - ματαίως, κατά τη γνώμη μου, και σας εξήγησα τον λόγο πριν - να κυβερνήσετε ξανά τη χώρα. Και αυτό που παρουσιάζετε σήμερα εδώ είναι το ηθικό σας πρόσταγμα με το οποίο θα κληθείτε να ξαναδιεκδικήσετε τη στήριξη του ελληνικού λαού και να έρθετε πίσω εσείς που οδηγήσατε τη χώρα στη λεηλασία και στη χρεοκοπία. Ε, λοιπόν, κύριε Μητσοτάκη, μην γελιέστε! Δεν πρόκειται να γίνει αυτό. Και δεν πρόκειται να γίνει αυτό, όσο και αν η ελληνική κοινωνία είναι πνιγμένη στο ψέμα και στα fake news. Όσο ψέμα και αν χύσετε και να δηλητηριάσετε την ελληνική κοινωνία, ο ελληνικός λαός και μνήμη έχει και συνείδηση έχει. Και το ηθικό κριτήριο είναι κορυφαίο στην επιλογή του. Ήταν πάντα και θα είναι και την επόμενη φορά.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τρόπο οργάνωσης και λειτουργίας της Βουλής, σαράντα επτά μαθητές και μαθήτριες και τρεις εκπαιδευτικοί συνοδοί τους από το 1ο Γενικό Λύκειο Μεταμόρφωσης (δεύτερο τμήμα). Η Βουλή τούς καλωσορίζει.
Κυρίες και κύριοι συνάδελφοι, παρακαλώ να αποχωρήσετε ήσυχα από την Αίθουσα όσοι δεν θα μείνετε μέσα, για να συνεχιστεί η συζήτηση των επίκαιρων ερωτήσεων. Έχω την τιμή να ανακοινώσω στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Ρυθμίσεις για την αγορά παιγνίων». Επίσης, έχω την τιμή να ανακοινώσω το δελτίο επικαίρων ερωτήσεων της Δευτέρας 6 Νοεμβρίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 203/31-10-2017 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Παιδείας, Έρευνας και Θρησκευμάτων, με θέμα: «Καθεστώς λειτουργίας των κέντρων μελέτης». 2. Η με αριθμό 191/30-10-2017 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υγείας, με θέμα: «Εκβιαστικός ο συμψηφισμός των ληξιπρόθεσμων οφειλών του ΕΟΠΥΥ». 3. Η με αριθμό 164/30-10-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Ανησυχητικές εξελίξεις σχετικά με την πώληση της ΑΕΕΓΑ «Η Εθνική»». 4. Η με αριθμό 211/31-10-2017 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Ινστιτούτο Φαρμακευτικής Έρευνας και Τεχνολογίας (ΙΦΕΤ)». 5. Η με αριθμό 160/27-10-2017 επίκαιρη ερώτηση του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς τον Υπουργό Παιδείας, Έρευνας και Θρησκευμάτων, με θέμα: «Μειωμένο Κόμιστρο Φοιτητών σε Μέσα Μαζικής Μεταφοράς». 6. Η με αριθμό 163/30-10-2017 επίκαιρη ερώτηση του Βουλευτή Σερρών της Ένωσης Κεντρώων κ. Αναστασίου Μεγαλομύστακα προς τον Υπουργό Παιδείας, Έρευνας και Θρησκευμάτων, με θέμα: «Αναζητούνται… μουσικοί στο Μουσικό Σχολείο Σερρών». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 204/31-10-2017 επίκαιρη ερώτηση του Β΄ Αντιπροέδρου της Βουλής και Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεωργίου Βαρεμένου προς τον Υπουργό Παιδείας, Έρευνας και Θρησκευμάτων, με θέμα: «Λειτουργικά κενά στο Μουσικό Σχολείο Αγρινίου». 2. Η με αριθμό 190/30-10-2017 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Λειτουργία του Γενικού Καταστήματος Κράτησης Νικηφόρου Δράμας». 3. Η με αριθμό 193/30-10-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Οικονομικών, με θέμα: «Αποπληρωμή ληξιπρόθεσμων οφειλών του δημοσίου στους ιδιώτες». 4. Η με αριθμό 156/25-10-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Παιδείας, Έρευνας και Θρησκευμάτων, με θέμα: «Δυσλειτουργία του Ελληνικού Ανοικτού Πανεπιστημίου (ΕΑΠ)». 5. Η με αριθμό 205/31-10-2017 επίκαιρη ερώτηση του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς τον Υπουργό Παιδείας, Έρευνας και Θρησκευμάτων, με θέμα: «Παράνομη σύμβαση στο Πολυτεχνείο Κρήτης». 6. Η με αριθμό 106/20-10-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Οικονομικών, με θέμα: «Λήψη μέτρων υπέρ των μικρών αποταμιευτών, που έχασαν τα χρήματά τους με το κούρεμα του χρέους το 2012». 7. Η με αριθμό 101/17-10-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Υγείας, με θέμα: «Ραγδαία αύξηση των κρουσμάτων ιλαράς στη χώρα». 8. Η με αριθμό 138/23-10-2017 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα: «Επανένταξη οφειλετών του δημοσίου στη ρύθμιση των 100 δόσεων».
Κύριε Πρόεδρε, μπορώ να κάνω μια παρέμβαση;
Παρακαλώ, κύριε Φάμελλε.
Κύριε Πρόεδρε, ήταν σήμερα στον προγραμματισμό των επικαίρων ερωτήσεων μία ερώτηση του κ. Φωτήλα προς εμέ, η οποία, ενώ δήλωσα ότι θα παρίσταμαι, ακυρώθηκε χθες δηλώνοντας κώλυμα ο κ. Φωτήλας. Kαι επειδή έχω τύχει να έχω ακούσει και εσάς να παρατηρείτε τους Υπουργούς, όταν δεν παρίστανται και δεν απαντούν στις ερωτήσεις των Βουλευτών, και επειδή εγώ είδα τον κ. Φωτήλα προηγουμένως στην Αίθουσα και αποχώρησε μόλις τώρα και είναι η δεύτερη φορά που δηλώνεται κώλυμα για μια ερώτηση για τα επικίνδυνα απόβλητα της ΑΜΙΑΝΤΙΤ στην Πάτρα, που ξέρει ο κ. Καραθανασόπουλος, ήθελα να πω ότι εγώ είμαι εδώ παρών, ότι ήταν εδώ ο κ. Φωτήλας και νομίζω ότι η κοινοβουλευτική δεοντολογία επίτασσε να συζητήσουμε την ερώτηση. Απλώς θέλω να καταγραφεί, γιατί έχω ακούσει να ζητάτε από τους Υπουργούς να είναι παρόντες και καλά κάνετε, αλλά νομίζω ότι πρέπει να υπάρχει το αντίστοιχο και προς όλα τα μέλη του Κοινοβουλίου. Ευχαριστώ, κύριε Πρόεδρε.
Ευχαριστώ, κύριε Υπουργέ, αλλά δεν παρατηρώ εγώ και οι άλλοι Αντιπρόεδροι τους Υπουργούς. Απλώς διαμαρτύρονται οι Βουλευτές, οπότε είμαστε υποχρεωμένοι να σχολιάζουμε, διότι απευθύνονται στο Προεδρείο και λένε «δεν είναι ο Υπουργός εδώ», οπότε καταλαβαίνετε.
Οφείλω κι εγώ, όμως, να πω ότι θεωρώ αναίτιο να επικαλούμαστε κώλυμα, όταν είμαστε εδώ και είναι η δεύτερη φορά που θα μπορούσαμε να την έχουμε συζητήσει. Έλειπα κι εγώ κάποιες φορές σε ταξίδι για αποστολή, αλλά εφ' όσον είμαι στην Αθήνα και το έχουμε κανονίσει, θα μπορούσαμε να το κάνουμε. Ενδιαφέρει την κοινωνία της Πάτρας, ο κ. Καραθανασόπουλος το γνωρίζει. Εν πάση περιπτώσει, εγώ θα είμαι εδώ, όποτε ξανά το ορίσετε. Ευχαριστώ πολύ.
Κι εγώ ευχαριστώ. Συνεχίζουμε, λοιπόν, με την πρώτη με αριθμό 210/31-10-2017 επίκαιρη ερώτηση πρώτου κύκλου (Β΄) του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Περιβάλλοντος και Ενέργειας σχετικά με τις μαζικές διακοπές ρεύματος σε λαϊκά νοικοκυριά και μικρές επιχειρήσεις στον Δήμο Καρύστου. Θα απαντήσει ο Υπουργός Περιβάλλοντος και Ενέργειας κ. Σταθάκης. Παρακαλώ, κύριε Καραθανασόπουλε, έχετε τον λόγο για δύο λεπτά.
Ευχαριστώ πολύ, κύριε Πρόεδρε. Κύριε Υπουργέ, γνωρίζετε πολύ καλά ότι μία από τις επιπτώσεις της πολιτικής απελευθέρωσης της αγοράς ηλεκτρικής ενέργειας είναι τα πανάκριβα τιμολόγια του ηλεκτρικού ρεύματος, που τα πληρώνουν χρυσάφι τα λαϊκά νοικοκυριά, οι επαγγελματίες και οι αυτοαπασχολούμενοι. Και όλο αυτό με στόχο απλώς και μόνο να θωρακισθεί η κερδοφορία των επιχειρηματικών ομίλων, με αποτέλεσμα, παρ' ότι η χώρα μας είναι πολύ πλούσια σε ενεργειακές πηγές και θα μπορούσε να είχε διασφαλιστεί πολύ φθηνή ενέργεια για τα λαϊκά στρώματα και τους επαγγελματίες, βρισκόμαστε σε ένα καθεστώς εκτεταμένης ενεργειακής φτώχιας, που πλήττει πάρα πολλά λαϊκά νοικοκυριά, με αποτέλεσμα να μην μπορούν να καλύψουν τις ανάγκες τους, να μην μπορούν να πληρώσουν τους υπέρογκους λογαριασμούς ρεύματος. Από αυτήν την άποψη, είναι φανερό ότι στην περιοχή της Καρύστου το προηγούμενο χρονικό διάστημα - μια κατάσταση η οποία συνεχίζεται - έχει προχωρήσει η ΔΕΔΔΗΕ σε αλλεπάλληλες επιχειρήσεις να κόψει το ρεύμα σε εκατοντάδες νοικοκυριά και επαγγελματίες της περιοχής. Μέχρι και στο εργατικό κέντρο έκοψε το ρεύμα πολύ πρόσφατα. Ήδη πρέπει να ξεπερνούν τις τριακόσιες οι διακοπές ηλεκτροδότησης στα νοικοκυριά της ευρύτερης περιοχής της Καρύστου και του Μαρμαρίου. Παρ' όλες τις προσπάθειες και τις αγωνιστικές πρωτοβουλίες είναι φανερό ότι η ΔΕΗ μαζί με τον ΔΕΔΔΗΕ δεν έχουν καμία απολύτως διάθεση να αντιμετωπίσουν αυτό το πολύ σοβαρό πρόβλημα και μάλιστα σε μια εποχή όπου έρχεται και χειμώνας. Θα θέλαμε από τη μεριά σας, κύριε Υπουργέ, να μας πείτε τι συγκεκριμένα μέτρα θα λάβετε, ώστε άμεσα να σταματήσουν οι διακοπές ρεύματος στα λαϊκά νοικοκυριά και στους αυτοαπασχολούμενους που αδυνατούν να πληρώσουν το ρεύμα, τι μέτρα θα πάρετε ώστε να διασφαλιστεί φθηνό και επαρκές ρεύμα για το σύνολο των λαϊκών στρωμάτων, εξαλείφοντας συνολικότερα την ενεργειακή φτώχεια και, βεβαίως, για τη συγκεκριμένη περίπτωση, τι μέτρα μπορείτε να πάρετε, ώστε να μειωθούν δραστικά τα υπέρογκα χρέη των λαϊκών στρωμάτων, που προέκυψαν, ακριβώς λόγω την υπέρογκων τιμολογίων της ηλεκτρικής ενέργειας.
Θα απαντήσει ο Υπουργός Περιβάλλοντος και Ενέργειας κ. Σταθάκης για τρία λεπτά.
Θα ξεκινήσω λέγοντας για τις τιμές του ρεύματος ότι τα τιμολόγια της ΔΕΗ για τους οικιακούς πελάτες δεν έχουν μεταβληθεί καθόλου από το 2014. Άρα δεν έχει γίνει καμία αύξηση τα τελευταία τρία χρόνια στα τιμολόγια των οικιακών πελατών. Θα προσέθετα δε ότι το 2014 και το 2015 έχουν βελτιωθεί κατά τι τα επαγγελματικά τιμολόγια, δηλαδή έχουν μειωθεί, καθώς δίνεται η δυνατότητα κλιμακούμενων εκπτώσεων σε μεσαίες επιχειρήσεις. Ακόμα, θα υπογράμμιζα το γεγονός ότι από 1η Ιουλίου 2016, στο πλαίσιο επιβράβευσης του προγράμματος συνεπών πελατών, η ΔΕΗ παρέχει επιπρόσθετη έκπτωση 15% στους πελάτες που εξοφλούν έγκαιρα το σύνολο του λογαριασμού τους. Επίσης, από την 1η Απριλίου 2016 έως και την 1η Απριλίου 2017, δηλαδή τώρα, η ΔΕΗ εφάρμοσε το πρόγραμμα των τριάντα έξι δόσεων χωρίς προκαταβολή και έδωσε και δεύτερη ευκαιρία για ένταξη σε αυτό μέχρι 10-3-2017. Επίσης, σε όσους δεν μπόρεσαν να ανταποκριθούν στην καταβολή των ληξιπρόθεσμων, έδωσε τη δυνατότητα επανένταξης σε πρόγραμμα δόσεων, ενσωματώνοντας και τις τρέχουσες οφειλές. Επιπρόσθετα, - και αυτό θα ήθελα να το υπογραμμίσω - εν ισχύι είναι το κοινωνικό οικιακό τιμολόγιο, το οποίο έχει εισοδηματικά κριτήρια και στο οποίο είναι ενταγμένο ένα πολύ μεγάλο μέρος των νοικοκυριών, σχεδόν επτακόσιες χιλιάδες, τα οποία αντιμετωπίζουν μεγάλη εισοδηματική και άλλη πίεση και τα οποία καλύπτονται, είναι ενταγμένα στο κοινωνικό οικιακό τιμολόγιο. Υπογραμμίζω, όπως έχουμε δεσμευτεί, ότι άμεσα επίκειται και η μεταρρύθμισή του σε μια προσπάθεια να υπάρξει μεγαλύτερη έκπτωση για τα πιο φτωχά νοικοκυριά, δηλαδή τα πιο αδύναμα νοικοκυριά να μην παίρνουν την ίδια έκπτωση που παίρνουν σήμερα, όπως όλοι οι άλλοι, που είναι ενταγμένοι στο κοινωνικό τιμολόγιο, αλλά να εντοπίσουμε τις πιο φτωχές ομάδες και να τους κάνουμε μεγαλύτερες εκπτώσεις, ακριβώς για να διευκολύνουμε να αντιμετωπιστεί το πρόβλημα, το οποίο είναι υπαρκτό. Επίσης, να υπογραμμίσω ότι η τιμή ρεύματος, η οποία έχει μείνει σταθερή όλα αυτά τα χρόνια, παραμένει σε ένα μέσο όρο σε ευρωπαϊκό επίπεδο κάτω από τον μέσο όρο που ισχύει στην Ευρώπη στα οικιακά και στα επαγγελματικά τιμολόγια. Τώρα σε σχέση με τις διακοπές ρεύματος: Οι διακοπές ρεύματος προσπαθούν να αντιμετωπίσουν ένα μείζον πρόβλημα, που είναι τα χρέη, που έχουν συσσωρευθεί στη ΔΕΗ, τα οποία ξεπερνούν τα 2 δισεκατομμύρια και αφορούν όλες τις κατηγορίες πελατών, φυσικά. Και η ΔΕΗ, υπαρχόντων όλων αυτών των δεδομένων που μόλις προανέφερα, προωθεί μια προσπάθεια να συγκεντρώσει οφειλές πρωτίστως - και το υπογραμμίζω αυτό - από στρατηγικά κακοπληρωτές. Συνεπώς, έχοντας εμπλουτίσει το φάσμα των επιλογών - ρυθμίσεων, που μόλις προανέφερα, στη διάρκεια του 2016 και του 2017, ταυτόχρονα προχωρά σε διακοπές ηλεκτροδότησης. Επαναλαμβάνω: πάντα σε νοικοκυριά, που οφείλουν πάνω από 1.000 ευρώ, δηλαδή έχουν συσσωρευμένες οφειλές πάνω από 1.000 ευρώ, γιατί μέχρι και τα 1.000 ευρώ συν το κοινωνικό τιμολόγιο δεν επιτρέπεται να υπάρξει διακοπή ρεύματος. Προφανώς, λοιπόν, υπάρχει μια λελογισμένη στρατηγική να υπάρξουν διακοπές ηλεκτροδότησης πρωτίστως σε πελάτες που αδιαφορούν, δηλαδή σε πελάτες που εν δυνάμει έχουν τη δυνατότητα να αποπληρώσουν, αλλά δεν αποπληρώνουν. Αυτό το μέτρο μπορεί να έχει παρενέργειες. Εδώ είμαστε να δούμε αν υπάρχει κατάχρηση αυτού του μέτρου ή αν υπάρχουν κατηγορίες πολιτών οι οποίοι προσπαθούν να ρυθμίσουν τις οφειλές τους ή προσκρούουν σε κάποια μη σωστή συμπεριφορά από την πλευρά της εταιρείας. Να υπογραμμίσω και κάτι για την απελευθέρωση της αγοράς ενέργειας: Προφανώς, η αγορά ενέργειας κινείται προς την κατεύθυνση της απελευθέρωσης. Αυτό έχει θεσμοθετηθεί από το παρελθόν, από το 2004 και από το 2007 για το σύνολο των νησιών. Πλέον οι καταναλωτές επιλέγουν τον προμηθευτή τους, που μπορεί να είναι η ΔΕΗ, μπορεί να είναι μια από τις άλλες ιδιωτικές εταιρείες που προσφέρουν υπηρεσίες ηλεκτρισμού. Εμείς θα συνεχίσουμε τη μεθοδική συγκρότηση της αγοράς ενέργειας, όπως είναι στο σύνολο των ευρωπαϊκών οδηγιών, όμως με ένα ρυθμιστικό πλαίσιο, δηλαδή ρυθμιζόμενες αγορές που έχουν ισχυρούς κανόνες, όπως αυτές ορίζονται από το θεσμικό πλαίσιο και τη Ρυθμιστική Αρχή Ενέργειας, προκειμένου να υπάρξει στο τέλος της ημέρας μια ρυθμιζόμενη αγορά, η οποία θα οδηγεί σε μείωση των τιμών του ηλεκτρισμού και όχι σε αύξηση, όπως υπονοείται στην ερώτηση. Σας ευχαριστώ.
Ο κ. Καραθανασόπουλος έχει και πάλι τον λόγο.
Ευχαριστώ πολύ, κύριε Πρόεδρε. Ξεκινώντας από το τελευταίο που είπατε, κύριε Υπουργέ, βεβαίως στον πυρήνα του προβλήματος βρίσκεται η πολιτική απελευθέρωσης της ηλεκτρικής ενέργειας και αυτό δεν είναι μόνο στη χώρα μας, ισχύει σε πανευρωπαϊκό επίπεδο. Από το 2009 έως το 2015, με βάση τα επίσημα στοιχεία, τα τιμολόγια του ηλεκτρικού ρεύματος μαζί με τους φόρους και τα τέλη, όχι μόνο η τιμή της κιλοβατώρας, αυξήθηκαν 47% στη χώρα μας και στις υπόλοιπες χώρες της Ευρωπαϊκής Ένωσης προσεγγίζει το 100%, ίσως και παραπάνω. Παρ' ότι υπάρχει μία άνοδος της τεχνογνωσίας, της παραγωγικότητας, της εργασίας, μπαίνουν νέες πηγές, δημιουργούνται νέες παραγωγικές μονάδες, αντί το ρεύμα να είναι πιο φθηνό, γίνεται πιο ακριβό. Αυτό γιατί; Για έναν πολύ απλό σκοπό. Για να μπορέσει να διασφαλιστεί και να θωρακιστεί η κερδοφορία των επιχειρηματικών ομίλων που δραστηριοποιούνται στον τομέα της ενέργειας. Αυτό είναι το αποτέλεσμα: Η χώρα μας έχει οδηγηθεί σε ενεργειακή φτώχεια και αυτό δεν μπορεί να το αμφισβητήσει κανείς. Δεν είναι τα λαϊκά στρώματα ή τα λαϊκά νοικοκυριά οι στρατηγικοί κακοπληρωτές της ΔΕΗ. Άλλοι είναι και αλλού πρέπει να τους ψάξετε και όχι σε αυτούς οι οποίοι πραγματικά δεν μπορούν να θερμάνουν το σπίτι τους ή να υπάρχει ηλεκτρικό στη συγκεκριμένη κατάσταση, όταν υπάρχει πραγματικά πληθώρα πηγών. Και μάλιστα μιλάμε για τη νότια περιοχή της Εύβοιας, μια και αναφερόμαστε στο συγκεκριμένο παράδειγμα της Καρύστου, όπου εκεί λειτουργούν δεκάδες αιολικά πάρκα, άλλα είκοσι έχουν ζητήσει να δημιουργηθούν το τελευταίο χρονικό διάστημα και το αποτέλεσμα ποιο είναι από αυτήν την εξέλιξη των πραγμάτων; Οι κάτοικοι εκεί της περιοχής να μην μπορούν πραγματικά να πληρώσουν. Παρά τις ρυθμίσεις και τις προσπάθειες που γίνονται, δεν τα φέρνουν βόλτα και δεν ζητούν να απαλλαγούν. Ζητούν να υπάρξει μια τέτοια αντιμετώπιση, ούτως ώστε να μπορέσουν να σταθούν στα πόδια τους. Παρ' όλα αυτά, η ΔΕΗ στην τελευταία σύσκεψη που έγινε αλλά και ο περιφερειακός διοικητής της ΔΕΗ ήταν σε μια κατάσταση απαράδεκτη, λες και είχε μπροστά του πραγματικά στρατηγικούς κακοπληρωτές. Δηλαδή, το Εργατικό Κέντρο Καρύστου είναι στρατηγικός κακοπληρωτής; Οι αυταπασχολούμενοι στην Κάρυστο, δηλαδή τα νοικοκυριά της Καρύστου, εντάσσονται στην κατηγορία των στρατηγικών κακοπληρωτών, κύριε Υπουργέ; Αφού οι συγκεκριμένες λύσεις δεν μπορούν να ανταποκριθούν, δεν μπορούν να τους καλύψουν. Μπαίνουν στη ρύθμιση και βγαίνουν, γιατί δεν μπορούν να πληρώσουν και τον τρεχούμενο λογαριασμό και αυτά τα οποία χρωστάνε. Άρα, λοιπόν, αν δεν υπάρξει μια γενναία ρύθμιση με μείωση των χρεών των λαϊκών στρωμάτων απέναντι στη ΔΕΗ και αυτή η μείωση των χρεών να είναι σε βάρος της κερδοφορίας των επιχειρηματικών ομίλων, γιατί τα τέλη εξακολουθούν και αυξάνονται για τις ανανεώσιμες πηγές, για τη διασύνδεση στο δίκτυο που αυτά τα τέλη πάνε και χρηματοδοτούν τους επιχειρηματικούς ομίλους, υπάρχει αυτό το σκληρό πρόσωπο απέναντι στα νοικοκυριά. Επί της ουσίας, η άντληση αυτών των 2 δισεκατομμυρίων την οποία προσπαθεί να κάνει η ΔΕΗ στρέφεται κατά κύριο λόγο, κύριε Υπουργέ, στα λαϊκά νοικοκυριά, στους μικρότερους επαγγελματίες, στις μικρότερες επιχειρήσεις. Για τους μεγάλους στρατηγικούς κακοπληρωτές δεν έχουμε τέτοιο παράδειγμα. Αντίθετα, μπορεί να εντάσσονται σε άλλου είδους ευνοϊκές ρυθμίσεις. Από αυτήν την άποψη, το συγκεκριμένο ζητούμενο πλέον είναι ακριβώς πώς θα διαμορφωθούν οι προϋποθέσεις μέσα στο χειμώνα, ώστε καμμιά λαϊκή οικογένεια να μην στερείται τουλάχιστον του ηλεκτρικού ρεύματος. Και εδώ χρειάζονται συγκεκριμένες απαντήσεις, κύριε Υπουργέ, γιατί το κοινωνικό τιμολόγιο καλό είναι, αλλά οι ίδιες οι καταγγελίες της ΔΕΗ έλεγαν ότι άνθρωποι που είχαν βίλες στην Κηφισιά και στην Εκάλη με θερμαινόμενες πισίνες που κατανάλωναν δύο και τρεις χιλιάδες σε λογαριασμούς ρεύματος τη διμηνία, είχαν ενταχθεί στο κοινωνικό τιμολόγιο, λόγω των εισοδηματικών κριτηρίων. Αυτή, λοιπόν, η γενικόλογη αντιμετώπιση δεν στέκεται απέναντι στα πραγματικά προβλήματα, κύριε Υπουργέ. Και εμείς απέναντι σε αυτά τα πραγματικά προβλήματα και στις πραγματικές δυσκολίες που αντιμετωπίζουν θέλουμε η Κυβέρνηση να σταθεί ως ο καθ' ύλην υπεύθυνος στην πολιτική και στον τομέα της ενέργειας, με στόχο να μη μείνει κανένα σπίτι χωρίς ενέργεια το 2017. Θα καταθέσω στα Πρακτικά και θα δώσω και σε εσάς, κύριε Υπουργέ, το ψήφισμα των φορέων της περιοχής, οι οποίοι πραγματικά βρίσκονται σε απόγνωση για την κατάσταση που έχει δημιουργηθεί στην Κάρυστο και στο Μαρμάρι.
Κύριε Υπουργέ, έχετε και πάλι τον λόγο για τρία λεπτά.
Κατ' αρχάς, να διευκρινίσω κάτι για το κοινωνικό τιμολόγιο. Ακούω τις δριμείες επιθέσεις που δέχεται, ότι δήθεν στους επτακόσιους χιλιάδες υπάρχουν και ευκατάστατες κοινωνικές ομάδες. Θα προσθέσω, ως προς αυτό, ότι αυτό το αλλάζουμε.
Ο Πρόεδρος της ΔΕΗ το είπε αυτό, κύριε Υπουργέ.
Επαναλαμβάνω, επτακόσιες χιλιάδες νοικοκυριά θα με εξέπληττε εάν καλύπτουν τα εισοδηματικά κριτήρια, αλλά σε κάθε περίπτωση, με τη νέα υπουργική απόφαση που ετοιμάζω θα προσθέσουμε και τα περιουσιακά στοιχεία στα εισοδηματικά κριτήρια, για να είναι 100% διασφαλισμένο ότι εξαιρούνται κάποιοι στρατηγικοί κακοπληρωτές, κάποια νοικοκυριά που προσπαθούν, ενώ έχουν ισχυρά περιουσιακά στοιχεία, να εκμεταλλευτούν το οικιακό κοινωνικό τιμολόγιο. Ταυτόχρονα - το επαναλαμβάνω - η πρόθεσή μας είναι αυτούς που έχουν πραγματικά χαμηλό εισόδημα, αυτούς που παίρνουν επίδομα κοινωνικής αλληλεγγύης για παράδειγμα, να μπορέσουμε να τους ξεχωρίσουμε και να τους προσφέρουμε μια ακόμα μεγαλύτερη - ει δυνατόν - έκπτωση, για να εξασφαλίσουμε σε κάθε φτωχό νοικοκυριό μία ακόμα μεγαλύτερη στήριξη, ακριβώς για να έχει πρόσβαση στο βασικό αγαθό της ενέργειας. Άρα, στο πλαίσιο αυτό, εξαντλούμε και θα εξαντλήσουμε όλες τις δυνατότητες για να αντιμετωπίσουμε, τουλάχιστον με το ένα εργαλείο που αυτή τη στιγμή χρησιμοποιούμε και είναι δόκιμο, το φαινόμενο της ενεργειακής φτώχειας. Επαναλαμβάνω, ευχαρίστως να συζητήσουμε τα ιδιαίτερα προβλήματα της περιοχής της Κάρυστου και του Μαρμαρίου. Εάν και εφόσον υπήρξαν θέματα τα οποία επιδέχονται κάποιων διορθώσεων, ευχαρίστως να το κάνουμε αυτό. Είμαστε ανοιχτοί στον διάλογο. Από την άλλη πλευρά, υποστηρίζουμε σταθερά όλη την πολιτική των ρυθμίσεων που γίνονται από τη ΔΕΗ και θεωρούμε ότι έχουν διευκολύνει ένα πολύ μεγάλο ποσοστό των ελληνικών νοικοκυριών. Τα νούμερα αυτό αποδεικνύουν. Αναφέρομαι στα νούμερα που έχουν μπει στις ρυθμίσεις της ΔΕΗ από το πρόγραμμα αυτό, τα οποία είναι εντυπωσιακά και απεγκλώβισαν ένα πολύ σημαντικό μέρος εκατοντάδων εκατομμυρίων ευρώ από τα χρωστούμενα στη ΔΕΗ. Επιπλέον, όσον αφορά τα συσσωρευμένα χρέη προς τη ΔΕΗ, που υπήρξαν κατά το παρελθόν από στρατηγικούς κακοπληρωτές - εννοώ τουριστικές, βιομηχανικές ή άλλες επιχειρήσεις - νομίζω ότι τον τελευταίο ενάμισι χρόνο έχουμε θετικά δείγματα ένταξης σε καθεστώς ρυθμίσεων πάρα πολλών εκατοντάδων επιχειρήσεων, οι οποίες αναγκάστηκαν επ' απειλή της διακοπής ρεύματος να ενταχθούν σε προγράμματα ρύθμισης. Συνεπώς, έχει εξορθολογιστεί αρκετά το σύστημα. Είμαστε, όμως, ανοιχτοί σε οποιαδήποτε πρόταση που θα βελτιώσει την κοινωνική προστασία των πραγματικά φτωχών και θα αντιμετωπίσει το πρόβλημα των συσσωρευμένων χρεών, που πρέπει με κάποιον τρόπο να μπουν σε καθεστώς ρύθμισης, συμβατό με τα εισοδηματικά και τα κοινωνικά δεδομένα που έχουμε σήμερα.
Κυρίες και κύριοι συνάδελφοι, η Βουλευτής κ. Όλγα Κεφαλογιάννη ζητεί άδεια ολιγοήμερης απουσίας στο εξωτερικό από 6 Νοεμβρίου 2017 έως 8 Νοεμβρίου 2017. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Επίσης, ο Βουλευτής κ. Σπυρίδων - Άδωνις Γεωργιάδης ζητεί άδεια ολιγοήμερης απουσίας στο εξωτερικό από 3 Νοεμβρίου 2017 έως 4 Νοεμβρίου 2017. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τέλος, ο Βουλευτής κ. Θεοχάρης (Χάρης) Θεοχάρης ζητεί άδεια ολιγοήμερης απουσίας στο εξωτερικό από 7 Νοεμβρίου 2017 έως 9 Νοεμβρίου. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κυρίες και κύριοι συνάδελφοι, ο Γενικός Γραμματέας της Κυβέρνησης κ. Καλογήρου με ενημέρωσή του προς το Σώμα γνωστοποιεί τους λόγους για τους οποίους δεν θα συζητηθούν οι κάτωθι επίκαιρες ερωτήσεις: Η πρώτη με αριθμό 112/23-10-2017 επίκαιρη ερώτηση πρώτου κύκλου (Γ΄) του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Περιβάλλοντος και Ενέργειας με θέμα: «Θα δοθεί επιτέλους λύση στο θέμα της ΑΜΙΑΝΤΙΤ;» δεν θα συζητηθεί. Ο αναπληρωτής Υπουργός, ο κ. Φάμελλος, που ήταν εδώ, ανέπτυξε το θέμα του ότι είναι εδώ, αλλά ο κ. Φωτήλας δεν ήταν εδώ. Απλώς το επαναλαμβάνω! Η δεύτερη με αριθμό 103/20-10-2017 επίκαιρη ερώτηση πρώτου κύκλου (Γ΄) του Η΄ Αντιπροέδρου της Βουλής και Βουλευτή Β' Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Περιβάλλοντος και Ενέργειας, σχετικά με την έλλειψη επιθεωρητών περιβάλλοντος στη Βόρεια Ελλάδα, δεν θα συζητηθεί λόγω κωλύματός του. Η πρώτη με αριθμό 167/30-10-2017 επίκαιρη ερώτηση δεύτερου κύκλου (Β΄) του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Μεταναστευτικής Πολιτικής με θέμα «Πλημμελής η προετοιμασία των δομών φιλοξενίας για τη χειμερινή περίοδο», δεν θα συζητηθεί λόγω κωλύματος του αρμόδιου Υπουργού, του κ. Μουζάλα λόγω συναντήσεων με πρέσβεις. Επίσης, η τρίτη με αριθμό 149/24-10-2017 επίκαιρη ερώτηση πρώτου κύκλου (Γ΄) του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Μεταναστευτικής Πολιτικής με θέμα «Αυξανόμενες προσφυγικές ροές», δεν θα συζητηθεί λόγω κωλύματος του αρμόδιου Υπουργού κ. Μουζάλα λόγω συναντήσεων με πρέσβεις. Η πρώτη με αριθμό 9/2-10-2017 επίκαιρη ερώτηση δεύτερου κύκλου (Γ΄) του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Οικονομίας και Ανάπτυξης με θέμα «Απειλή λουκέτου για χιλιάδες αρτοποιεία», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Χαρίτση λόγω υπηρεσιακού ταξιδιού στο εξωτερικό. Στη συνέχεια θα συζητηθεί η δεύτερη με αριθμό 159/27-10-2017 επίκαιρη ερώτηση πρώτου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Περιβάλλοντος και Ενέργειας, σχετικά με την «Ηλιακή Ενέργεια». Κύριε Παπαχριστόπουλε, έχετε τον λόγο.
Ευχαριστώ, κύριε Πρόεδρε. Εγώ δεν είμαι παραπονούμενος. Κατέθεσα αυτήν την ερώτηση πριν από δέκα μέρες και απαντάται γρήγορα. Δεν ξέρω αν είναι συμπαθητική μεταχείριση δική μου. Θεωρώ, όμως, ότι είναι μεγάλο το θέμα της ερώτησης - τα σέβομαι όλα τα προβλήματα - γιατί αφορά έντεκα εκατομμύρια Έλληνες. Θα δούμε γιατί. Σύμφωνα, κύριε Υπουργέ, με τις προβλέψεις της Διεθνούς Υπηρεσίας Ενέργειας τα επόμενα πέντε χρόνια θα εγκατασταθούν φωτοβολταϊκά συστήματα, που θα παράγουν σχεδόν χίλια Gigabyte, επίπεδα τα οποία κατόρθωσε να φτάσει ο γαιάνθρακας μετά από ογδόντα χρόνια. Αυτή η ποσότητα μάλιστα ξεπερνάει την ποσότητα, που καταναλώνουν αυτή τη στιγμή από κοινού η Κίνα, η Ινδία και η Γερμανία. Ξεκινάω την ερώτησή μου με αυτήν την εισαγωγή, κύριε Υπουργέ, και θυμίζω τι έγινε πριν από μερικά χρόνια στον κόλπο του Μεξικού: Πέντε πολιτείες των Ηνωμένων Πολιτειών ακόμα έχουν πρόβλημα απ' όταν έσπασε ο αγωγός εξόρυξης πετρελαίου και καταστράφηκε ο τουρισμός, η οικονομία. Ακόμη, τις πληγές εκείνες δεν τις έχουμε επουλώσει. Πίστευα - και πιστεύω - κύριε Υπουργέ, ότι οι ανανεώσιμες πηγές ενέργειας θα είναι το μέλλον του πλανήτη. Δεν το λέω εγώ αυτό. Πλέον, όλοι σε όλον τον πλανήτη το πιστεύουν αυτό το πράγμα. Δεν είναι τυχαίο ότι οι μελέτες λένε ότι θα μπορούσε η χώρα μας να καλύψει ενεργειακά το ένα τρίτο των αναγκών της από τον ήλιο. Θέλω σε πρώτη φάση να πω τα εξής: Είναι ή όχι περιουσιακό στοιχείο ο ήλιος για τη χώρα μας, τη στιγμή που ξέρουμε ότι έχουμε σχεδόν, εκτός από δύο, δυόμισι μήνες, όλο το χρόνο ήλιο; Δεν μπορεί αυτή τη στιγμή στη Σουηδία να καλύπτουνε το 25%, που ξέρουμε ότι στη Σουηδία ο ήλιος αραιά και πού φαίνεται, την ίδια στιγμή που στην Ελλάδα ο ήλιος είναι πάνω από δέκα μήνες και θα μπορούσε κάλλιστα να αποτελέσει για εμάς μία καινούργια πηγή ενέργειας, όταν ξέρουμε τι γίνεται αυτή τη στιγμή με τους απλήρωτους λογαριασμούς της ΔΕΗ και ξέρουμε γενικώς ότι αυτή τη στιγμή είμαστε χωρίς εγκαταστάσεις, χωρίς τίποτα, με μηδενική ρύπανση, αθόρυβη λειτουργία, απεξάρτηση από την τροφοδοσία, ελάχιστη συντήρηση και άλλα πολλά πλεονεκτήματα. Θέλω να πιστεύω, ότι μέσω της ηλιακής οικονομίας, θα μπορούσε η χώρα να σταθεί πάλι στα πόδια της. Μιλάμε όλοι για το χρέος κ.λπ.. Θα ήθελα, λοιπόν, σε πρώτη φάση να μου πείτε τι προτίθεστε να πράξετε, προκειμένου να αξιοποιηθεί με τον καλύτερο δυνατό τρόπο ο ήλιος, κατά τη γνώμη μου ένα από τα πιο δυνατά χαρτιά τη χώρα μας στην παραγωγή ενέργειας. Ευχαριστώ.
Ευχαριστώ. Κύριε Υπουργέ, έχετε τον λόγο.
Σας ευχαριστώ, κύριε Πρόεδρε. Νομίζω ότι κατά σύμπτωση χθες παρουσιάστηκε στη χώρα μας η αξιολόγηση της χώρας από το Διεθνή Οργανισμό Ενέργειας. Η έκθεση είναι αυτή και ευχαρίστως να σας την παραδώσω και η οποία έκθεση είναι πολύ σημαντική, γιατί αναγνωρίζει ότι στον ενεργειακό τομέα η Ελλάδα έχει κάνει πολύ μεγάλες μεταρρυθμίσεις και επίσης, ότι η συμμετοχή και η προώθηση των ΑΠΕ βρίσκεται σε πολύ καλό δρόμο, πάνω από το μέσο όρο, που υπάρχει στην Ευρωπαϊκή Ένωση, το οποίο είναι απόλυτα τεκμηριωμένο πλέον για το πού βρισκόμαστε. Σήμερα παράγουμε από ΑΠΕ μαζί με τα υδροηλεκτρικά το 29% της ηλεκτρικής ενέργειας στη χώρα. Είμαστε στο 15,4% συνολικά από τη συμμετοχή των ΑΠΕ στην ακαθάριστη τελική κατανάλωση ενέργειας κάθε μορφής και είδους. Έχουμε φθάσει περίπου στο 90% του σχετικού στόχου που έχουμε θέσει για το 2020. Έχουμε ξεπεράσει το στόχο αυτό καθ' αυτό, αναφορικά με τη συμμετοχή των ΑΠΕ στην παραγωγή ενέργειας. Εντούτοις και το υπογραμμίζω αυτό, οι προοπτικές είναι τεράστιες και η συζήτηση, που γίνεται τώρα για το 2030 σε ευρωπαϊκό επίπεδο, θα θέσει τους στόχους με βάση του στόχους που έχει θέσει η συμφωνία για την κλιματική αλλαγή του Παρισιού και μιλάμε για πολύ υψηλούς στόχους σε δύο επίπεδα: Πρώτον, παραγωγή ΑΠΕ στο ενεργειακό μίγμα, μιλάμε για στόχους της τάξης του 50% και επιπλέον και δεύτερον, εξοικονόμηση ενέργειας, που μιλάμε, επίσης, για ένα πολύ φιλόδοξο στόχο, 1,5% ετησίως. Αυτή η συζήτηση, που θα καταλήξει πολύ σύντομα το Μάρτιο του 2018 που πρέπει να έχουν ολοκληρωθεί τα εθνικά σχέδια αποτύπωσης του 2030, των ποσοτικών στόχων στρατηγικής που θα εφαρμοστεί, των επιμέρους πολιτικών σε κάθε τομέα, ο εθνικός, δηλαδή, σχεδιασμός της χώρας, που φιλοδοξούμε να ολοκληρωθεί στο προβλεπόμενο χρονοδιάγραμμα από την Κομισιόν, θα ξεκαθαρίσει ακριβώς βήμα προς βήμα και τους ποσοτικούς στόχους και το πώς θα τους πετύχουμε. Ως προς αυτό βρισκόμαστε σε ένα κομβικό σημείο. Μέχρι στιγμής και πριν ολοκληρωθεί ο εθνικός σχεδιασμός, εμείς έχουμε πάρει μία σειρά από μέτρα, για να ενισχύσουμε την παραγωγή από ΑΠΕ. Να υπενθυμίσω κατ' αρχάς, τα δεδομένα. Σήμερα, παράγονται από φωτοβολταϊκά - μιας και σε αυτό έχουμε επικεντρώσει την ερώτηση, στη συνολική εγκατεστημένη ισχύ των φωτοβολταϊκών σταθμών σήμερα στη χώρα - δύο χιλιάδες διακόσιες τριάντα μεγαβατώρες, υπερκαλύπτοντας τον στόχο του 2010, για την εγκατάσταση μέχρι το 2020, δύο χιλιάδων είκοσι μεγαβατώρων. Άρα, είμαστε λίγο πιο πάνω από το όριο, που είχαμε θέσει ως στόχο για το 2020. Επιπρόσθετα, στο ΥΠΕΝ θεσμοθετήσαμε με τον ν.4414/2016 νέο σχήμα υποστήριξης ηλεκτροπαραγωγής από μονάδες ΑΠΕ, που συμπεριλαμβάνει τα φωτοβολταϊκά και το οποίο ισχύει από 1-1-2016. Επιπρόσθετα, βγάλαμε για πρώτη φορά την υπουργική απόφαση τον περασμένο Μάιο, που θεσμοθέτησε το πλαίσιο εφαρμογής του εικονικού ενεργειακού συμψηφισμού. Το κάναμε, κατ' αρχάς, για τους αγρότες, το επεκτείνουμε και θα το επεκτείνουμε για το σύνολο των ιδιωτών, των επιχειρήσεων του δημόσιου τομέα. Αυτό δίνει τη δυνατότητα σε κάποιον να εγκαθιστά ένα τo φωτοβολταϊκό σύστημα στις εγκαταστάσεις κατανάλωσης που διαθέτει. Αυτή η πρωτοβουλία θα διευρυνθεί - επαναλαμβάνω - με νέες πρωτοβουλίες, όπως ο εικονικός ενεργειακός συμψηφισμός, στο αμέσως διάστημα. Το τρίτο είναι το επικείμενο νομοσχέδιο, που έχει τελειώσει και έχει περάσει από ΚΕΝΕ κ.λπ. για τις ενεργειακές κοινότητες. Οι ενεργειακές κοινότητες θα ανοίξουν μια άλλη δυναμική. Μέχρι τώρα, όπως ξέρετε, τα αιολικά πάρκα αποτελούν κατ' εξοχήν δραστηριότητα πιο μεγάλων επιχειρήσεων, ενώ τα φωτοβολταϊκά είναι μικρομεσαίες επιχειρήσεις που έχουν εμπλακεί στον τομέα αυτόν. Εντούτοις, με τις ενεργειακές κοινότητες θα ανοίξουμε τον δρόμο στις τοπικές κοινωνίες, στους ιδιώτες, στους Οργανισμούς Τοπικής Αυτοδιοίκησης και σε άλλα νομικά πρόσωπα να αναπτύξουν επενδυτικά εγχειρήματα στους τομείς των ΑΠΕ αποκλειστικά, να παράγουν τη δική τους ενέργεια μέσα από ένωση φυσικών προσώπων ή ΟΤΑ και επιχειρήσεων ή μόνο μικρών επιχειρήσεων κ.λπ., οι οποίες θα καλύπτουν τις ανάγκες που έχουν σε κατανάλωση και, ταυτόχρονα, θα μπορούν να πωλούν και ένα μέρος επιπρόσθετο, το οποίο θα παράγουν και θα είναι πάνω από τις ανάγκες τους. Άρα, ανοίγουμε έναν νέο τομέα, ο οποίος αναμένουμε ότι θα κινητοποιήσει τις τοπικές κοινωνίες και θα δημιουργήσει μια τεράστια δυναμική στις ανανεώσιμες πηγές ενέργειας. Κλείνοντας, θα ήθελα να αναφερθώ και στην πρόταση της «GREENPEACE» Ελλάδος, με την οποία έχουμε ανοίξει διάλογο και τη βρίσκουμε εξαιρετικά χρήσιμη, για να υλοποιήσουμε ένα δεκαετές πρόγραμμα στήριξης της ηλιακής ενέργειας περίπου δύο χιλιάδων οχτακοσίων κιλοβατώρων σε τριακόσιες περίπου χιλιάδες νοικοκυριά, φτωχά νοικοκυριά. Δηλαδή, θα δώσουμε τη δυνατότητα σ' αυτούς, που δεν έχουν την οικονομική δυνατότητα να εμπλακούν στην παραγωγή της δικής τους ενέργειας και θα βρούμε έναν τρόπο με ένα συγκεκριμένο πρόγραμμα να δώσουμε τη δυνατότητα σε πιο φτωχές κοινωνικές ομάδες να μπορέσουν να συμμετέχουν σ' αυτόν τον μετασχηματισμό της ενέργειας μέσω ΑΠΕ. Θα στηρίξουμε την προσπάθεια αυτή. Όταν είναι αυτό το πρόγραμμα έτοιμο - επαναλαμβάνουμε ότι είμαστε σε διάλογο με την «GREENPEACE» - θα μπορέσουμε να το εξαγγείλουμε.
Κύριε Παπαχριστόπουλε, έχετε και πάλι τον λόγο.
Με εκπλήσσετε θετικά, κύριε Υπουργέ. Πραγματικά, περίμενα πολύ λιγότερα από όσα μου είπατε. Χαίρομαι ιδιαίτερα. Για μένα αυτό το νόημα έχει ο κοινοβουλευτικός έλεγχος, να δούμε τι κάνουμε. Θέλω απλά να σας θυμίσω - είμαι σίγουρος ότι το ξέρετε - ότι πρόσφατα αυτός ο τυφώνας «Μαρία» στο Πουέρτο Ρίκο σχεδόν κατέστρεφε το 90% της ενέργειας. Και αυτήν τη στιγμή ο κυβερνήτης παρακαλεί τον εκατομμυριούχο της «TESLA», τον Έλον Μάσκ, να αναπληρώσει με τι; Με φωτοβολταϊκά. Θέλω ακόμη - πιστεύω καλοπροαίρετα σας το λέω και ίσως εγώ δεν έχω καλή πληροφόρηση - αν αυτός ο σταθμός ηλεκτροπαραγωγής με καύσιμο μαζούτ, που θα στοίχιζε 180 εκατομμύρια στη Ρόδο - γιατί ξέρω, αναφέρατε κι εσείς την «GREENPEACE» - έγινε, θα γίνει, γιατί πιστεύω ότι είναι λάθος. Και θα ήθελα, τελειώνοντας, να πω το εξής: Η λέξη «καινοτομία» και η λέξη «καινούριες τεχνολογίες» σε πολλούς ακούγονται θεωρητικές. Σε μένα όχι. Και το έχω ζήσει σε πάρα πολλά νομοσχέδια τον τελευταίο καιρό, όπου η έννοια του ηλεκτρονικού κτηρίου φαντάζει σανσκριτικά. Το ίδιο ισχύει και με το Ηλεκτρονικό Μητρώο Αποβλήτων, με την Ηλεκτρονική εγκαθίδρυση Μίας Στάσης σε επιχείρηση, με την Ηλεκτρονική Διακυβέρνηση, τα e - justice, e - residence, το πλαστικό χρήμα κ.λπ.. Και αυτή τη στιγμή η ερώτησή μου έχει αυτό το νόημα, κύριε Υπουργέ. Πιστεύω ότι είναι μία καινοτομία, που για να την προχωρήσει κανείς πρέπει πρώτα - πρώτα να την καταλάβει. Και χαίρομαι, ειλικρινά, με την απάντησή σας, γιατί όχι μόνο την έχετε καταλάβει, αλλά βλέπω ότι σχεδόν το προωθείτε. Εγώ θα είμαι εδώ και δεν σας κρύβω ότι θα ξανακάνω ερώτηση, για να δω πού βρισκόμαστε, γιατί πιστεύω - και διαψεύστε με, εάν θέλετε - ότι η ανάπτυξη δεν έρχεται με λόγια, αλλά με συγκεκριμένες πράξεις. Και πιστεύω ότι μία από αυτές είναι και αυτή η καινοτομία, που κάπου παρεξηγήθηκε στην αρχή. Κάπου ακούσαμε κάποιους, βάλανε μερικά φωτοβολταϊκά, δεν κερδίσανε κ.λπ.. Καμμία σχέση! Όταν η μεγαλύτερη χώρα του πλανήτη ξέρετε πολύ καλά ότι καλύπτει τις μισές από τις ενεργειακές της ανάγκες με τον ήλιο! Ευχαριστώ πολύ.
Κι εγώ ευχαριστώ. Θα παρέμβω, για να παρακαλέσω τον Υπουργό να λάβει υπ' όψιν του και τα νησιά και τις ιδιαιτερότητες του σχεδιασμού της ενέργειας, γιατί πραγματικά έχουν ιδιαιτερότητες. Και είμαι βέβαιος ότι θα το λάβετε υπ' όψιν. Κύριε Υπουργέ, έχετε τον λόγο.
Θα ήθελα να υπογραμμίσω με τον πιο χαρακτηριστικό τρόπο αυτό που λέει ο κ. Παπαχριστόπουλος, ότι το 2017 θα μείνει στην ιστορία, γιατί είναι η πρώτη χρονιά, που η πρόσθετη ενέργεια που μπήκε παγκοσμίως, σε ποσοστό 55% είναι από ΑΠΕ. Δεν μιλάμε για ουτοπία, αλλά για δεδομένα: Το 55% των νέων σταθμών παραγωγής ενέργειας, της νέας ενέργειας, που παράγεται πλέον στον κόσμο, δηλαδή η πλειοψηφία, για πρώτη φορά προέρχεται από ΑΠΕ. Άρα, μιλάμε για μία δυναμική, που προφανώς είναι το μέλλον. Εκεί θα κινηθούμε. Είναι και οικονομικά πλέον βιώσιμο αυτό που λεγόταν μέχρι τώρα, ότι δεν είναι οικονομικά βιώσιμο, ότι είναι ακριβό κ.λπ.. Πλέον, με τα νέα δεδομένα και τις τεχνολογικές καινοτομίες, αυτή είναι η πραγματικότητα και όσο πιο γρήγορα κινηθούμε προς τα εκεί, τόσο καλύτερα για όλους. Να προσθέσω κάτι για τα νησιά. Προφανώς, υπάρχει ένα θέμα, διότι η παραγωγή ενέργειας χρησιμοποιώντας πετρέλαιο είναι σίγουρα παρωχημένη. Η απάντηση στα προβλήματα των νησιών είναι διπλή: Πρώτο θέμα είναι οι διασυνδέσεις των νησιών. Το 2018 ολοκληρώνεται το πρόγραμμα «ΚΥΚΛΑΔΕΣ Α΄» και θα ακολουθήσει το πρόγραμμα «ΚΥΚΛΑΔΕΣ Β΄» μέχρι το 2020. Υπάρχει η διπλή διασύνδεση της Κρήτης το 2020 και το 2023. Οφείλουμε το 2021, με βάση την ευρωπαϊκή οδηγία να αποσύρουμε τις μονάδες παραγωγής στην Κρήτη, που είναι ρυπογόνες. Άρα τα μεγάλα συμπλέγματα των νησιών απαντώνται με τις διασυνδέσεις και ταυτόχρονα έχουμε ξεκινήσει να νομοθετούμε τη στήριξη των τριών νησιών, που έχουν έτοιμα συστήματα, τον Άη Στράτη, την Ικαρία και την Τήλο, για να πάμε σε ΑΠΕ με αυτόνομα συστήματα. Ταυτόχρονα, ετοιμάζουμε μία δεύτερη πρωτοβουλία, η οποία επικυρώθηκε στα Χανιά, όπου έγινε το συνέδριο που παρευρέθηκε ο Πρωθυπουργός, μία κοινή πρωτοβουλία που έχουμε με την Επιτροπή Ενέργειας της Ευρώπης, για αυτόνομα συστήματα στα νησιά. Είναι μία καινούρια πρωτοβουλία, με καινούρια χρήματα και καινούριες δυνατότητες στα νησιά στην Ελλάδα που δεν θα είναι, ούτε προβλέπεται να είναι διασυνδεδεμένα, να μπορέσουμε να προωθήσουμε αυτόνομα συστήματα ΑΠΕ, προκειμένου να κάνουν και αυτά τα νησιά τη μετάβαση, να έχουν αρκετή ενέργεια και να είναι φιλική προς το περιβάλλον. Θα ξεκινήσουμε, λοιπόν, αυτή την πρωτοβουλία. Τώρα σχεδιάζουμε τα έξι πρώτα νησιά, που θα ενταχθούν σε αυτό το πρόγραμμα και αυτή είναι η κατεύθυνση που θα ακολουθήσουμε. Σας ευχαριστώ.
Και εγώ ευχαριστώ. Τελευταία είναι η δεύτερη με αριθμό 192/30-10-2017 επίκαιρη ερώτηση δεύτερου κύκλου (Β΄) της Ανεξάρτητης Βουλευτού Β΄ Πειραιώς κ. Θεοδώρας Μεγαλοοικονόμου προς τον Υπουργό Ναυτιλίας και Νησιωτικής Πολιτικής, με θέμα «Στο “κόκκινο” παραμένει η ρύπανση από την πετρελαιοκηλίδα στον Σαρωνικό παρά τις διαβεβαιώσεις του Υπουργού Ναυτιλίας». Θα απαντήσει ο Υφυπουργός Ναυτιλίας και Νησιωτικής Πολιτικής, ο κ. Σαντορινιός. Παρακαλώ, κυρία Μεγαλοοικονόμου, έχετε τον λόγο να αναπτύξετε την ερώτηση για δυο λεπτά.
Ευχαριστώ, κύριε Πρόεδρε. Κύριε Υπουργέ, το ναυάγιο της «ΑΓΙΑΣ ΖΩΝΗΣ 2» δημιούργησε μια τεράστια πετρελαιοκηλίδα, όπως μας ενημερώσατε και στο Υπουργείο. Απλώς υποβαθμίσατε την έκταση του προβλήματος τις πρώτες μέρες. Μάλιστα, ο Υπουργός έλεγε ελαφρά τη καρδία, «Κολυμπάτε άφοβα», χωρίς να λαμβάνεται κανένα μέτρο, «Μη φοβάστε». Μετά, όταν ήρθε το ΕΛΚΕΘΕ την ημέρα της Επιτροπής Περιβάλλοντος, είπε «Θα σας απαντήσω, αφότου κάνω δειγματοληψίες». Έδωσε τώρα τα στοιχεία και είναι καταπέλτης. Υπάρχουν πολλά μικρογραμμάρια υδρογονανθράκων πετρελαιοειδών. Αν θυμάστε, κατέθεσα και σχετική ερώτηση στο Υπουργείο για να μου δώσετε το claim, δηλαδή, το πλήρες ασφαλιστήριο. Δυστυχώς, μου δώσατε αυτά που μου είχε δώσει και ο κύριος λιμενάρχης, τα πιστοποιητικά. Δεν είναι το πλήρες ασφαλιστήριο της πλοιοκτήτριας εταιρείας με την ασφαλιστική. Υπάρχουν, λοιπόν, δεδομένα που είναι πάρα πολύ σοβαρά, όπως το πώς θα αποζημιωθούν οι πληγείσες περιοχές ή η αστική ευθύνη που έχει απέναντι σε όλα τα καταστήματα. Υπάρχουν καταστήματα που έχουν πληγεί. Γύρισα όλον τον Πειραιά, όλη την παραλιακή, τα ξενοδοχεία, τη Σαλαμίνα. Έχουν πεθάνει. Στα καταστήματα που ήταν ψαροταβέρνες, έχει πέσει ο τζίρος τους κατά 60% με 80%. Η ιχθυόσκαλα, τα καταστήματα που πουλάνε ψάρια έχουν ζητήσει να μειώσετε τον ΦΠΑ κατά 13%. Το ίδιο συμβαίνει και με τον σύλλογο της Αίγινας. Σας τα λέω γρήγορα, γιατί δεν τα θυμάμαι. Έχω εδώ το δελτίο του ΕΛΚΕΘΕ με τις μετρήσεις. Εδώ έχω πάλι μετρήσεις. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Συγγνώμη, είναι πάρα πολλά. Θα τα καταθέσω όλα αυτά. Εδώ είναι η ερώτησή μου, η οποία αναφέρει τι ακριβώς ζητούσα από το Υπουργείο Εμπορικής Ναυτιλίας και τι μου στείλατε. Μιλάει για αυτή την αποζημίωση που θα δοθεί από τη διεθνή σύμβαση, κάτι που ισχύει για όλα τα κράτη. Είναι η αποζημίωση που δίνεται για τις πετρελαιοκηλίδες από το IOPC Funds προς τρίτους. Για αστική ευθύνη, όμως, δεν είχε καμμιά ασφάλεια. Αν έπεφτε ένα άλλο πλοίο επάνω του ή αν τραυματιζόταν κάποιος λουόμενος ή οτιδήποτε, ποιος θα τους πλήρωνε; Ποιος θα πληρώσει την αστική ευθύνη, τα μαγαζιά που θα κλείσουν; Τώρα κάνατε ένα ταμείο που, όπως λέτε, λειτουργεί από τις 2 Νοεμβρίου, από χθες δηλαδή. Θα πρέπει, όμως, να καταθέσουν αποδεικτικά στοιχεία, οικονομικές καταστάσεις. Ποιες οικονομικές καταστάσεις θα καταθέσουν τα καταστήματα; Ο τζίρος έχει πέσει. Οι ψαράδες θα πουν, «Καταστράφηκαν τα δίχτυα μας». Οι καταστηματάρχες τι θα καταθέσουν; Στην ιχθυόσκαλα δεν ψωνίζει κανένας. Τι θα καταθέσουν; Μπορείτε να μου απαντήσετε; Περιμένω τις απαντήσεις σας. Θα συνεχίσω στη δευτερολογία μου. Ευχαριστώ.
Παρακαλώ, κύριε Υφυπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Φαίνεται ότι ο τίτλος τουλάχιστον της ερώτησής σας, κυρία Μεγαλοοικονόμου, έχει πολύ μεγάλη συνάφεια με το πρωτοσέλιδο της εφημερίδας «ΤΑ ΝΕΑ» και μάλλον από εκεί ενημερωθήκατε για αυτές τις τιμές που λέτε. Διότι, αν πραγματικά έχετε τις μετρήσεις του ΕΛΚΕΘΕ, κυρία Μεγαλοοικονόμου, αυτό που υπάρχει αυτή τη στιγμή για τις περιοχές που έχουν παραδοθεί, είναι ότι στη Ναυτική Διοίκηση Αιγαίου, στη βραχώδη ακτή, δεν ανιχνεύονται πετρελαιοειδή στις 23 Οκτωβρίου. Στη Σχολή Ναυτικών Δοκίμων δεν ανιχνεύονται από τις 10 Οκτωβρίου. Στον όρμο Αφροδίτης είναι έξι κόμμα επτά μικρογραμμάρια ανά λίτρο, όταν το όριο - να σας θυμίσω - όπως λέει το ΕΛΚΕΘΕ, είναι τα είκοσι μικρογραμμάρια ανά λίτρο. Στη Φρεαττύδα δεν ανιχνεύονται. Στον Ναυτικό Όμιλο Ελλάδος είναι δύο κόμμα δύο μικρογραμμάρια ανά λίτρο. Να πάμε παρακάτω, στον Φλοίσβο, όπου το δημοσίευμα έλεγε ότι έχει 100 μικρογραμμάρια ανά λίτρο; Στις 23 Οκτωβρίου είχε δεκατέσσερα κόμμα ένα μικρογραμμάρια ανά λίτρο, ενώ στην παραλία του Έδεμ έλεγε ότι δεν ανιχνεύεται. Ας πάμε και λίγο παρακάτω, στις εγκαταστάσεις του ΕΛΚΕΘΕ, όπου είχε δύο κόμμα πέντε μικρογραμμάρια ανά λίτρο. Να σας θυμίσω ότι τις πρώτες μέρες έπαιρνε νερό από τα βαθιά με διάταξη που είχαμε δημιουργήσει; Ας πάμε και λίγο παρακάτω, στην τέταρτη Μαρίνα της Γλυφάδας, όπου δεν ανιχνεύεται. Μιλάτε, επίσης, για το Μεγάλο Καβούρι και για το Ασκληπιείο Βούλας. Στο Ασκληπιείο Βούλας δεν ανιχνεύεται από τις 3 Οκτωβρίου και στο Μεγάλο Καβούρι είναι δύο μικρογραμμάρια ανά λίτρο από τις 3 Οκτωβρίου και πάλι. Πού ανιχνεύεται, λοιπόν; Ανιχνεύεται στα σημεία όπου γίνονταν εργασίες απορρύπανσης, όπως είναι η Γλυφάδα. Αν έχετε, μάλιστα, όλη την έκθεση του ΕΛΚΕΘΕ, κυρία Μεγαλοοικονόμου, μπορείτε να διαβάσετε, πέρα από τους πίνακες, και αυτά που λέει η έκθεση του ΕΛΚΕΘΕ. Η έκθεση του ΕΛΚΕΘΕ, λοιπόν, λέει ότι δεν μπορούμε να αξιολογήσουμε αυτά τα αποτελέσματα, γιατί απλούστατα γίνονται εργασίες απορρύπανσης. Μάλιστα, μια που βάζετε και το ζήτημα του Σαρωνικού, να σας πω ότι έχω εδώ στα χέρια μου μία μελέτη της τελευταίας πενταετίας με τις μέσες τιμές πετρελαιοειδών του Σαρωνικού, την οποία και θα καταθέσω. Η μέση τιμή, λοιπόν, των πετρελαιοειδών στον Σαρωνικό είναι εννέα κόμμα οκτώ μικρογραμμάρια ανά λίτρο. Αυτή είναι μελέτη του ΕΛΚΕΘΕ για την τελευταία πενταετία, πριν από το ναυάγιο. Αν δείτε, λοιπόν, την έκθεση του ΕΛΚΕΘΕ - που επίσης θα καταθέσω για να την έχετε ολοκληρωμένη, γιατί μάλλον λάθος πληροφορηθήκατε - στον ανοιχτό Σαρωνικό δεν ανιχνεύεται τιμή πάνω από έξι κόμμα οκτώ μικρογραμμάρια ανά λίτρο. Άρα κυρία Μεγαλοοικονόμου, καλό είναι όταν έχετε μία έκθεση, να τη διαβάζετε ολόκληρη. Αν την παίρνετε μισή από τα ΝΕΑ, να τους ζητάτε να σας τη δώσουν ολόκληρη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Κύριε Πρόεδρε, θα ήθελα λίγο την ανοχή σας, γιατί ετέθησαν πολλά ζητήματα. Θα επικεντρωθώ τώρα σε αυτό που είπατε για τις αποζημιώσεις. Θα ήθελα, λοιπόν, να σας πω ότι ήδη έχει ιδρυθεί το κεφάλαιο της ασφαλιστικής πλοιοκτήτριας εταιρείας με 5,4 εκατομμύρια ευρώ στην Εθνική Τράπεζα της Ελλάδας και αναμένεται από το Πρωτοδικείο Πειραιά να οριστεί ο εκκαθαριστής. Το επιπλέον γι' αυτές τις αστικές αποζημιώσεις θα το δώσει το IOPC FUND. Κυρία Μεγαλοοικονόμου, πρώτη φορά ιδρύεται γραφείο του IOPC FUND στην Ελλάδα και λειτουργεί από εχθές στον Πειραιά. Εκεί πέρα θα μπορέσουν να πάνε όλοι, δηλαδή και οι αλιείς και οι μικρομεσαίοι και οι έμποροι, να καταθέσουν για να πάρουν αποζημιώσεις. Μάλιστα, ο γενικός διευθυντής του IOPC FUND στο διοικητικό συμβούλιο εισηγήθηκε την άμεση αποπληρωμή των θυμάτων αυτού του περιστατικού, πέρα από γραφειοκρατίες. Επομένως, είναι η δική μας η Κυβέρνηση που κατάφερε, μετά από συνεννόηση με το IOPC FUND και μετά από αρκετά ναυάγια που έγιναν στην Ελλάδα, να γίνει για πρώτη φορά γραφείο αποζημιώσεων. Διότι σε όλα τα προηγούμενα ναυάγια, κυρία Μεγαλοοικονόμου, κανένας μικρομεσαίος δεν αποζημιώθηκε, ούτε στη Σαλαμίνα ούτε στα Μέγαρα ούτε στην Αίγινα ούτε στην Επίδαυρο. Ξέρετε πολύ καλά ότι και στο ναυάγιο του Α1 και στο ναυάγιο του ΣΛΟΠΣ ήταν πολλές οι παραλίες οι οποίες χτυπήθηκαν. Κανένας δεν αποζημιώθηκε. Για πρώτη φορά γίνεται αυτή η διαδικασία και θα αποζημιωθούν. Με ρωτάτε: «Πώς θα αποζημιωθούν; Αφού είναι οικονομικές καταστάσεις;». Ε, πώς θα αποζημιωθούν, κυρία Μεγαλοοικονόμου; Αν δείτε τι τζίρο έκανε πέρυσι τον Οκτώβριο αυτό το μαγαζί και το τζίρο φέτος τον Οκτώβριο, φαίνεται με κάποιον τρόπο ότι υπάρχει μία διαφοροποίηση. Πώς θα σου δώσει ο άλλος λεφτά; Απλώς επειδή λες ότι έχεις πρόβλημα; Πρέπει με κάποιον τρόπο να αποδεικνύεις το ύψος της ζημίας που έχεις. Δεν είπε κανένας ότι δεν θα πληρωθούν. Όμως, πρέπει να το αποδείξουν. Αυτό είναι λογικό και δεν νομίζω ότι διαφωνείτε σ' αυτό. Έχω κι άλλα να σας πω, αλλά θα τα πω στη δευτερολογία μου. Ευχαριστώ.
Παρακαλώ, κύρια Μεγαλοοικονόμου, έχετε τον λόγο για τρία λεπτά, για να δευτερολογήσετε, αν θέλετε φυσικά.
Θέλω, κύριε Πρόεδρε, να δευτερολογήσω. Θα χρειαστώ λίγο χρόνο παραπάνω. Έχουμε να μονομαχήσουμε! Είμαστε νησιώτες! Κύριε Υπουργέ, πρώτα πρώτα δεν μιλήσαμε για τον βυθό. Ξέχασα να το ρωτήσω. Είναι ένα πάρα πολύ σοβαρό θέμα. Δεν μιλάμε για τις μετρήσεις στην επιφάνεια. Εκεί δεν έχουμε πρόβλημα. Ο βυθός έχει το πρόβλημα. Θα σκεπαστεί από τη άμμο και θα θέλει πάρα πολλά χρόνια για να καθαριστεί. Εκεί είναι το μεγάλο πρόβλημα. Σας το είχα πει και στο Υπουργείο. Εργαζόμουν σε ναυτιλιακή. Ο βυθός, δυστυχώς, έχει πάρα πολύ μεγάλο πρόβλημα και εκεί είναι οι δύσκολες μετρήσεις. Θα χρειαστούν χρόνια για να καθαριστεί. Είναι πολύ δύσκολο. Το να πλένουμε τα βοτσαλάκια και τα βραχάκια, δεν κάνει τίποτα. Τις μετρήσεις τις έχω. Δεν ξέρω αν έχουν πει ψέματα. Έχω και τις μετρήσεις του ΕΛΚΕΘΕ. Εδώ είναι το πραγματικό. Θα τα καταθέσω όλα. Είναι πάρα πολλά.
Μην κουράζεστε. Δεν χρειάζεται. Τα έχω.
Θέλω να σας ρωτήσω και κάτι άλλο. Έχει επιληφθεί εισαγγελέας; Έχει πάει ο φάκελος στην εισαγγελία; Το θέλω. Θέλω να μου πείτε αν έχει επιληφθεί. Θέλω να μου πείτε πώς έγινε αυτό το ξαφνικό ναυάγιο. Θέλω όλο τον φάκελο. Έχω ζητήσει και το ασφαλιστήριο της εταιρείας. Το θέλω. Έχω δικαίωμα να το πάρω; Σας ρωτάω. Δεν έχω δικαίωμα μόνο για Υπουργείο Άμυνας και το Υπουργείο Εξωτερικών. Το θέλω. Δεν με ικανοποιούν αυτά που δώσατε, κύριε Υπουργέ. Εγώ τα θέλω. Είμαι Βουλευτής; Εκπροσωπώ το Ελληνικό Κοινοβούλιο; Εγώ θέλω το πλήρες ασφαλιστήριο και τον φάκελο που πήγε στην εισαγγελία. Έχω δικαίωμα να τα πάρω; Πείτε ότι δεν έχω. Απλώς σας ερωτώ. Λοιπόν, με ενδιαφέρει ο καθαρισμός του πυθμένα. Δώσατε δεύτερη φορά πιστοποιητικό να κινηθεί. Έληγε η πρώτη φορά τον Αύγουστο. Γιατί του δώσατε δεύτερη φορά πιστοποιητικό να κινηθεί; Και είχε πάρα πολλές ζημιές…
Ποιες ήταν οι ζημιές;
Θα σας αναφέρω ποιες ήταν οι ζημιές του. Θα σας τις αναφέρω. Παράταση πιστοποιητικών. Είχε περάσει επιθεώρηση. Είχε πρόβλημα στη φύλαξη της γέφυρας. Είχε πρόβλημα στο συρματόσχοινο. Αυτά είχαν διορθωθεί όταν του δόθηκε δεύτερη παράταση; Το πιστοποιητικό έληγε στις 6 Αυγούστου. Του δώσατε δεύτερη ανανέωση - που έπρεπε μόνο μία - για τις 24 Σεπτεμβρίου. Το πλοίο βυθίζεται στις 10 Σεπτεμβρίου. Δώστε μου όλες αυτές τις εξηγήσεις. Πείτε μου αν έχει επιληφθεί ο εισαγγελέας. Πάμε στις υλικές ζημιές απέναντι στους τρίτους. Εγώ θέλω να δω το ασφαλιστήριο. Είχε απέναντι στους τρίτους; Αν χτύπαγε μέσα το πλήρωμα; Αφήστε την πετρελαιοκηλίδα. Αστικής ευθύνης είχε; Αν χτύπαγε το πλήρωμα, αν έπεφτε πάνω σε ένα άλλο πλοίο, ποιος θα το αποζημίωνε; Ο διεθνής οργανισμός για την πετρελαιοκηλίδα; Ξέρω ότι ο νόμος ήταν από το '92. Δεν είχαν κάνει γραφεία οι άλλες κυβερνήσεις. Δεν υπολογίζω τις άλλες κυβερνήσεις. Είστε μία νέα Κυβέρνηση και πρέπει να διορθώσετε τα κακώς κείμενα.
Το κάνουμε.
Ωραία. Κάνατε το γραφείο. Μπράβο σας. Συγχαρητήρια για αυτό. Όμως, αυτός ο νόμος ήταν από το '92, και από πιο μπροστά ακόμη. Από το '92 άρχισε να εφαρμόζεται υποχρεωτικά. Δεν το είχαν κάνει οι προηγούμενες κυβερνήσεις. Κακώς δεν το είχαν κάνει. Συγχαρητήρια που το κάνατε. Δεν αμφιβάλλω. Όμως, τι γίνεται; Τώρα πώς θα μπορέσετε να καθαρίσετε τον βυθό; Πρέπει να θυμηθούμε τη διαφήμιση, «Ψεκάστε, σκουπίστε, τελειώσατε»; Θα καθαρίσουμε τα βραχάκια; Τι γίνεται στον βυθό; Θα καταστραφεί το πλαγκτόν. Τα ψάρια μυρίζουν πετρέλαιο. Να σας πω κάτι, κύριε Υπουργέ; Όλη η παραλία στο Καβούρι έχει τα μεγαλύτερα ξενοδοχεία. Εγώ πήγα και έκανα έρευνα. Τα μεγαλύτερα ξενοδοχεία περιμένουν τους χειμερινούς κολυμβητές. Έχουν τουρισμό όλον τον χειμώνα. Δεν θα κλείσουν τα ξενοδοχεία στην παραλιακή. Πηγαίντε να δείτε πόσες ακυρώσεις θα γίνουν και δώστε λύσεις. Επίσης, ποιος θα δώσει το πιστοποιητικό ότι μπορούν να κολυμπάνε άφοβα; Εσείς θα το δώσετε, το Υπουργείο Ναυτιλίας ή το Υπουργείο Υγείας; Βάλτε τον κ. Πολάκη και τον κ. Ξανθό να υπογράψουν ότι δεν υπάρχει πρόβλημα. Εγώ πάντως τα εγγόνια μου που μένουν στο Λαγονήσι, δεν τα αφήνω να κάνουν μπάνιο. Σας ευχαριστώ.
Το Υπουργείο Υγείας, κυρία Μεγαλοοικονόμου - για να παρέμβω και εγώ - γιατί είναι το αρμόδιο. Κύριε Υπουργέ, έχετε τον λόγο και πάλι.
Λοιπόν, κυρία Μεγαλοοικονόμου, βάλατε πολλά θέματα και νομίζω ότι αδικείτε όχι τη συζήτηση, αλλά τις περιοχές, διότι η απαγόρευση κολύμβησης, όπως γνωρίζετε, είναι μέχρι τη Γλυφάδα. Δεν είναι στο Μεγάλο Καβούρι. Στο Μεγάλο Καβούρι και στο Λαγονήσι δεν υπάρχει απαγόρευση κολύμβησης. Σας παρακαλώ τουλάχιστον βοηθήστε αυτές τις περιοχές. Μην λέτε τέτοια πράγματα.
Το ΕΛΚΕΘΕ έτσι λέει.
Τι λέτε; Το ΕΛΚΕΘΕ, κυρία Μεγαλοοικονόμου, λέει - σας το είπα - δύο μικρογραμμάρια ανά λίτρο στις 3 Νοεμβρίου.
Εδώ λέει ότι εκατόν τριάντα εννέα γραμμάρια ήταν η μέτρηση…
Κυρία Μεγαλοοικονόμου, εδώ είναι οι εκθέσεις. Είναι οι επίσημες εκθέσεις.
Κυρία Μεγαλοικονόμου, παρακαλώ, μη διακόπτετε.
Πάμε παρακάτω. Λέτε για το ασφαλιστήριο. Σας είπα ότι ιδρύθηκε το κεφάλαιο στην Εθνική και ότι έχουν κατατεθεί τα χρήματα, τα 5,4 εκατομμύρια στην Εθνική Τράπεζα της Ελλάδος. Εάν δεν είχε αστική ευθύνη, θα είχε ιδρυθεί το κεφάλαιο; Τι είναι αυτά που λέτε τώρα; Γνωρίζετε πολύ καλά τη διαδικασία. Επομένως, προφανώς και έχει αστική ευθύνη. Από εκεί και πέρα λέτε για τον βυθό. Έχουμε ψάξει σπιθαμή προς σπιθαμή όλον τον βυθό. Έχουμε βρει τα βυθισμένα. Σας λέω, λοιπόν…
Για το πετρέλαιο λέω, κύριε Υπουργέ.
Τα βυθισμένα πετρέλαια, κυρία Μεγαλοοικονόμου. Στην περιοχή Γλυφάδας ό,τι βλέπετε με πράσινο υπήρχε και καθαρίστηκε, ό,τι βλέπετε με κόκκινο θα καθαριστεί τις επόμενες ημέρες. Στην Αργυρούπολη - Άλιμος - Αργυρούπολη - Ελληνικό - ό,τι βλέπετε με πράσινο έχει καθαριστεί, πλην ενός κομματιού στον Άγιο Αλέξανδρο. Στον Πειραιά ό,τι βλέπετε με πράσινο έχει καθαριστεί. Θα καταθέσω τις σχετικές φωτογραφίες για τα Πρακτικά. Ο βυθός έχει καθαριστεί. Έχει έρθει και εκπρόσωπος από την Ευρωπαϊκή Ένωση, ο κ. Αμάτο, ο οποίος είναι πάρα πολύ καλός γνώστης αυτών των περιστατικών και μας έχει πει ότι βυθισμένα πετρέλαια θα βρείτε μόνο μπροστά από τις αμμώδεις περιοχές και σε μικρό βάθος. Τα έχουμε εντοπίσει. Το μεγαλύτερο πρόβλημα είναι στη Σαλαμίνα, το οποίο και πάλι είναι εντοπισμένο και αυτή τη στιγμή γίνεται καθαρισμός. Θα σας πω, λοιπόν, ότι περιμένουμε να ολοκληρωθεί η διαδικασία καθαρισμού και του βυθού και των παραλιών το αργότερο στα μέσα Νοέμβρη. Και όχι μόνο αυτό. Ξέρετε πάρα πολύ καλά, κυρία Μεγαλοοικονόμου ότι υπάρχουν είκοσι έξι ναυάγια στον Πειραιά και είκοσι οκτώ ναυάγια στην Ελευσίνα. Εχθές κατατέθηκε το σχέδιο ανέγερσης του ναυαγίου του «ΑΓΙΑ ΖΩΝΗ 2» και μέχρι το τέλος του μήνα το «ΑΓΙΑ ΖΩΝΗ 2» δεν θα ρυπαίνει τη θάλασσά μας, θα έχει βγει, θα έχει ανασυρθεί. Αυτό γίνεται για πρώτη φορά, κυρία Μεγαλοοικονόμου, γιατί εμείς δεν καθαρίζουμε επιφανειακά, ψεκάστε - σκουπίστε - τελειώσατε. Καθαρίζουμε και τις αιτίες και εκεί που δημιουργήθηκαν τα προβλήματα και τις παραλίες, για να μπορέσουν να λειτουργήσουν τα μαγαζιά και να μπορέσουν οι άνθρωποι να κάνουν μπάνιο. Επαναλαμβάνω, για να δοθεί η άδεια έχει κάνει τις μετρήσεις το Υπουργείο Υγείας και περιμένουμε από το Υπουργείο Υγείας να άρει την απαγόρευση της κολύμβησης, διότι δεν είναι δική μας ευθύνη. Επομένως, κυρία Μεγαλοοικονόμου, μην χρησιμοποιείτε δημοσιεύματα. Οι μετρήσεις του ΕΛΚΕΘΕ είναι εδώ, θα σας τις δώσω να τις διαβάσετε. Χθες έγιναν και άλλες μετρήσεις. Ουσιαστικά ολοκληρώθηκαν οι εργασίες απορρύπανσης στη Ριβιέρα της Αττικής. Έχει μείνει μόνο στον Άγιο Αλέξανδρο και ένα κομματάκι στο ΠΙΚΠΑ προς την Γλυφάδα, μεταξύ Γλυφάδας και Βουλιαγμένης. Δύο κομματάκια έχουν μείνει και η Σαλαμίνα. Μέχρι τα μέσα του μήνα θα έχουμε ολοκληρώσει και με αυτά. Από εκεί και πέρα, αυτό που φαίνεται είναι - όπως σας είπα και πριν - ότι δεν υπάρχουν τιμές μεγαλύτερες από αυτές που υπήρχαν πριν το ναυάγιο στον Σαρωνικό. Θα τα καταθέσω όλα και είναι στη διάθεσή σας να τα δείτε. Σας ευχαριστώ.
Και εγώ ευχαριστώ. Μετά την αγόρευση του κυρίου Υφυπουργού, ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 13.19΄ λύεται η συνεδρίαση για την προσεχή Δευτέρα 6 Νοεμβρίου 2017 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.